**LATVIJAS REPUBLIKAS**

**VISPĀRĒJAIS PAMATDOKUMENTS**

**PAR LAIKA POSMU**

**NO 2002.GADA LĪDZ 2016.GADAM**

**SATURS**

|  |  |
| --- | --- |
|  | **§§** |
| **IEVADS** |  |
| 1. **VISPĀRĒJA INFORMĀCIJA PAR VALSTI**
 |  |
| 1. **Demogrāfiskie, ekonomiskie, sociālie un kultūras rādītāji**
 | **6.** |
| 1. **Konstitucionālā, politiskā un tiesiskā uzbūve**
 | **18.** |
| 1. **VISPĀRĒJAIS CILVĒKTIESĪBU VEICINĀŠANAS UN AIZSARDZĪBAS IETVARS**
 |  |
| 1. **Starptautiskās cilvēktiesību normas**
 | **79.** |
| 1. **Cilvēktiesību aizsardzības normatīvais ietvars nacionālajā līmenī**
 | **89.** |
| 1. **Cilvēktiesību veicināšanas ietvars nacionālajā līmenī**
 | **146.** |
| 1. **Ziņojumu sniegšanas procedūra nacionālajā līmenī**
 | **172.** |
| 1. **DISKRIMINĀCIJAS IZSKAUŠANAS UN DZIMUMA LĪDZTIESĪBAS VEICINĀŠANAS PASĀKUMI, NACIONĀLIE TIESĪBU AIZSARDZĪBAS LĪDZEKĻI**
 | **176.** |
| **PIELIKUMI** |  |

|  |
| --- |
|  |

**IEVADS**

1. Šis dokuments ir Latvijas Republikas atjaunotais vispārējais pamatdokuments, kurā iekļauta informācija par laika posmu no 2002.gada līdz 2016.gadam (turpmāk – Vispārējais pamatdokuments). Latvijas Republikas pirmais vispārējais pamatdokuments Apvienoto Nāciju Organizācijā (turpmāk – ANO) tika iesniegts 2002.gada 26.februārī.
2. Vispārējais pamatdokuments ir izstrādāts saskaņā ar “Saskaņoto vadlīniju par ziņojumiem attiecībā uz starptautiskajiem cilvēktiesību līgumiem, ieskaitot vadlīniju par vispārējo pamatdokumentu un ziņojumiem par cilvēktiesību līgumu izpildi”[[1]](#footnote-1)prasībām,kā arī ņemot vērā ANO Ģenerālās asamblejas 2014.gada 9.aprīļa rezolūciju 68/268 par cilvēktiesību uzraudzības institūciju sistēmas stiprināšanu un darbības efektivitātes uzlabošanu.[[2]](#footnote-2)
3. Vispārējais pamatdokuments, skatot to kopsakarā ar kārtējo nacionālo ziņojumu par ANO cilvēktiesību līguma izpildi, sniedz jaunāko informāciju par Latvijas paveikto cilvēktiesību aizsardzībā un veicināšanā.
4. Vispārējā pamatdokumenta pirmajā daļā ir iekļauta informācija par valsts demogrāfiskajiem, ekonomiskajiem, sociālajiem un kultūras rādītājiem. Otrajā daļā sniegta informācija par vispārējo cilvēktiesību veicināšanas un aizsardzības ietvaru Latvijā. Trešajā daļā aprakstīts Latvijas paveiktais diskriminācijas izskaušanā un dzimumu līdztiesības veicināšanā, kā arī personai pieejamie nacionālie tiesību aizsardzības līdzekļi.
5. Vispārējo pamatdokumentu sagatavoja Ārlietu ministrija sadarbībā ar Ekonomikas ministriju, Iekšlietu ministriju, Kultūras ministriju, Labklājības ministriju, Izglītības un zinātnes ministriju, Tieslietu ministriju, Vides aizsardzības un reģionālas attīstības ministriju, Veselības ministriju un Ģenerālprokuratūru. Vispārējais pamatdokuments tika izskatīts un apstiprināts Ministru kabinetā 2017.gada 18.jūlijā.
6. **VISPĀRĒJĀ INFORMĀCIJA PAR VALSTI**
7. **Demogrāfiskie, ekonomiskie, sociālie un kultūras rādītāji**
8. Latvijas Republika atrodas Eiropas ziemeļaustrumos Baltijas jūras austrumu krastā un aizņem 64,573 kvadrātkilometru lielu platību. Ziemeļos valsts robežojas ar Igaunijas Republiku, dienvidos – ar Lietuvas Republiku un austrumos – ar Baltkrievijas Republiku un Krievijas Federāciju. Latvijas ainavai ir raksturīgas līdzenas zemienes, kas mijas ar paugurainām augstienēm, bet lielākā daļa valsts teritorijas atrodas zemāk nekā 100 metrus virs jūras līmeņa. Kultūrvēsturiski valsts ir iedalīta 4 novados: Kurzeme, Latgale, Vidzeme un Zemgale. Latvijā ir 9 republikas pilsētas, 110 novadi, 67 pagastu pilsētas un 497 novadu pagasti.
9. Latvijas Republikas galvaspilsēta ir Rīga. Valsts oficiālā valoda ir latviešu, kas ir viena no senākajām Indoeiropiešu valodu saimē. Atbilstoši 2000.gada statistikas datiem latviešu valodu prata 79% Latvijas iedzīvotāju, savukārt 2009. un 2014. gadā veiktie Latviešu valodas aģentūras valodas situācijas pētījumi liecina, ka latviešu valodu prot 91-92% no aptaujāto personu skaita. Nacionālā valūta kopš 2014.gada 1.janvāra ir *euro* (EUR).

*Demogrāfiskā situācija*

1. Pastāvīgo iedzīvotāju skaits Latvijā 2017.gada sākumā bija 1 950 116, un no visiem pastāvīgajiem iedzīvotājiem 895 683bija vīrieši un 1 054 433 – sievietes. 2017.gada sākumā 303 587personas bija jaunākas par 15 gadiem, 1 258 620 iedzīvotāji bija vecumā no 15 līdz 64 gadiem un 387 909 iedzīvotāji vecāki par 64 gadiem.
2. Salīdzinot ar 2002.gada datiem, iedzīvotāju īpatsvars, kuri jaunāki par 15 gadiem, ir samazinājies no 16.7% līdz 15.6%, to personu īpatsvars, kuras ir vecuma grupā no 15 līdz 64, gadiem ir samazinājies no 67.9% līdz 64.5%, bet personu, kas ir vecākas par 64 gadiem, īpatsvars ir palielinājies no 15.4% līdz 19.9%. Kopumā kopš 2000.gada iedzīvotāju skaits turpina samazināties, proti, iedzīvotāju kopskaita izmaiņas 2016.gadā ir -1.0%. Dabiskais pieaugums 2016.gadā bija -0.3%, kas liecina par situāciju uzlabošanos salīdzinot ar 2002.gada datiem. Salīdzinot ar ekonomiskās krīzes gadiem, 2016.gadā no valsts aizbrauca mazāk cilvēku, tomēr migrācijas saldo aizvien ir negatīvs un 2016.gadā sastādīja -0.9% (2009.gadā rādītājs bija -1.6%, bet 2010.gadā -1.7%) (skatīt pielikumā Nr.2).
3. Situācijas risināšanai 2013.gada 30.jūlijā valdība apstiprināja *Reemigrācijas atbalsta pasākumu plānu 2013.-2016.gadam*. Plānā iekļauto pasākumu būtība ir sniegt atbalstu un mazināt šķēršļus un grūtības, ar kurām saskaras ārvalstīs dzīvojošie Latvijas valstspiederīgie un viņu ģimenes, atgriežoties un iekārtojot dzīvi Latvijā, kā arī stiprināt ārpus Latvijas dzīvojošo latviešu saikni ar Latviju un veicināt viņu līdzdalību Latvijas ekonomikas izaugsmes procesā. Piemēram, tiek veikti pasākumi augsti kvalificēta darbaspēka piesaistei, latviešu valodas apmācību nodrošināšanai, atbalsta sniegšanai skolēniem, kas iekļaujas Latvijas izglītības sistēmā, u.c. Plāna īstenošanā ir iesaistīts plašs valsts iestāžu un pašvaldību, kā arī diasporu organizāciju loks.
4. Perinatālās mirstības rādītāji gadu no gada samazinās, 2010.gadā sasniedzot rādītāju 8,3 uz dzīvi un nedzīvi dzimušiem. Tāpat uzlabojas arī dzimstības rādītāji, proti, 2002.gadā dzimstības koeficients bija 8.7, savukārt 2015.gadā – 11.1 (skat. pielikumā Nr.2).

*Etniskais sastāvs*

1. Latvijas sabiedrība ir multietniska – tajā ir vairāk nekā 150 tautību pārstāvji. Lielākās etniskās grupas ir krievi, baltkrievi, ukraiņi, poļi, lietuvieši, ebreji, romi, vācieši un igauņi. Mazākumtautības un to kultūra ir neatņemama un svarīga Latvijas sabiedrības un kultūrtelpas sastāvdaļa. Tās paaudzēm ilgi dzīvojušas Latvijā, uzskata sevi par piederīgām Latvijas valstij un sabiedrībai, vienlaikus saglabā savu atšķirīgo nacionāli kulturālo identitāti. Latvijas Republikas Satversme un nacionālie tiesību akti garantē tiesības personām, kas pieder pie mazākumtautībām, saglabāt un attīstīt savu valodu, etnisko un kultūras identitāti (skatīt 190.un turpmākās rindkopas, pielikumā Nr.2).
2. Kopš Latvijas neatkarības atjaunošanas sabiedrības integrācijas politika ir bijis viens no vadošajiem jautājumiem valsts iekšpolitikā. Latvija turpina īstenot stabilu un pamatotu politiku integrācijas un mazākumtautību jautājumos, un to apliecina vairāki veiksmīgas sabiedrības integrācijas piemēri. Proti, kopš 1995.gada Latvija turpina nodrošināt iespēju vairākām iedzīvotāju grupām apgūt latviešu valodu bezmaksas kursos. Latvija turpina attīstīt un finansēt izglītību mazākumtautību valodās. Latvija ir pieņēmusi nepieciešamos tiesību aktus, kas saistīti ar naturalizāciju un pilsonības iegūšanu, kā arī nodrošina šo tiesību aktu taisnīgu un objektīvu īstenošanu.
3. 2011.gada 20.oktobrī tika pieņemtas “Nacionālās identitātes, pilsoniskās sabiedrības un integrācijas politikas pamatnostādnes 2012.-2018.gadam”, kuru virsmērķis ir stipra, saliedēta Latvijas tauta - nacionāla un demokrātiska kopiena, kura nodrošina tās vienojošā pamata - latviešu valodas, kultūras un nacionālās identitātes, eiropeisko demokrātisko vērtību, unikālās kultūrtelpas – saglabāšanu un bagātināšanos Latvijas nacionālas demokrātiskas valsts līdzsvarotai attīstībai (skatīt 191. un turpmākās rindkopas).

*Ekonomiskie rādītāji*

1. No 2005.gada līdz 2007.gadam apjomīga ārējā kapitāla ieplūde stimulēja būtisku privātā patēriņa un investīciju pieaugumu Latvijā. Iekšzemes kopprodukta (IKP) vidējie gada pieauguma tempi pārsniedza 10%. 2008.gadā un 2009.gadā, globālās finanšu krīzes ietekmē apstājoties ārējā kapitāla ieplūdei, iestājās recesija. Krīzes laikā IKP samazinājās par ¼ daļu, ārējais parāds gandrīz dubultojās, nodarbināto skaits samazinājās par 16%, strādājošo reālā darba samaksa – par 12%. Kopš 2010. gada beigām ekonomiskā lejupslīde Latvijā ir apturēta, un ir atsākusies izaugsme[[3]](#footnote-3).
2. No 2011.gada līdz 2013.gadam IKP vidēji pieauga par 4,4% ik gadu, kas bija viena no straujākajām izaugsmēm Eiropas Savienībā (turpmāk – ES). 2014.gadā IKP pieauga par 2,1%, bet 2015.gadā– par 2,7%. Pieauguma tempu palēnināšanos pēdējos divos gados noteica tendences ārējā vidē, piemēram, lēnāka izaugsme ES nekā gaidīts. Lai arī pēdējos gados Latvijas ekonomika pieaug, IKP vēl ir par 7,5% mazāks nekā pirms krīzes 2007.gadā[[4]](#footnote-4). IKP 2016.gadā uz vienu iedzīvotāju faktiskajās cenās sastāda 12 762 *euro* (skatīt pielikumā Nr.3).

*Sociālie rādītāji*

1. Latvijā tiek apkopota informācija par personu skaitu, kurām noteikta atbilstība trūcīgas ģimenes (personas) statusam, un atbilstoši šiem datiem laika posmā no 2005.gada līdz 2010.gadam trūcīgo personu īpatsvars pieauga no 5,7% no privātajās mājsaimniecībās dzīvojošo personu skaita līdz 10,9%. Savukārt no 2010.gada līdz 2015.gadam trūcīgo personu īpatsvars samazinājās līdz 4,2 % no privātajās mājsaimniecībās dzīvojošo personu skaita. Trūcīgās personas ir tiesīgas saņemt pašvaldību izmaksātos sociālās palīdzības pabalstus (GMI pabalstu, dzīvokļa pabalstu u.c. pabalstus pamatvajadzību nodrošināšanai) un pārtikas pakas, kuras tiek nodrošinātas Eiropas atbalsta fonda vistrūcīgākajām personām ietvaros (skatīt pielikumā Nr.3).
2. **Konstitucionālā, politiskā un tiesiskā uzbūve**

*Valsts izcelšanās*

1. Latvija ir demokrātiska parlamentāra republika, kas ir dibināta 1918.gada 18.novembrī.
2. Latvija zaudēja neatkarību 1939.gada 23.augustā Vācijas un Padomju Sociālistisko Republiku Savienības (turpmāk – PSRS) parakstītā neuzbrukšanas līguma (t.s. Molotova-Ribentropa pakta) slepenā protokola rezultātā. Neraugoties uz PSRS okupāciju (1940.-1941.gads, 1945.-1991.gads) un fašistiskās Vācijas okupāciju (1941.-1945.gads), Latvija kā starptautisko tiesību subjekts turpināja *de iure* pastāvēt, ko atzina vairāk nekā 50 pasaules valstis.
3. Latvija atguva neatkarību, Latvijas Republikas Augstākajai Padomei 1990.gada 4.maijā pieņemot Deklarāciju „Par Latvijas Republikas neatkarības atjaunošanu” (saukta arī par Neatkarības deklarāciju), kuras būtība ir 1918.gada 18.novembrī dibinātās Latvijas Republikas atjaunošana uz tiesiskās turpinātības pamata. Neatkarības deklarācija pasludināja par spēkā neesošu kopš pieņemšanas brīža 1940. gada 21.jūlijā pieņemto deklarāciju “Par Latvijas iestāšanos Padomju Sociālistisko Republiku Savienībā” un daļēji atjaunoja 1922.gada 15.februārī pieņemtās Latvijas Republikas Satversmes (Konstitūcijas) darbību visā Latvijas teritorijā.

*Latvijas Republikas konstitūcija (Satversme)*

1. Latvijas Republikas Satversme ir pieņemta 1922.gada 15.februārī. Tās darbība tika prettiesiski apturēta no 1940. līdz 1990.gadam. 1991.gada 21.augustā Latvijas Republikas Augstākā Padome pieņēma konstitucionālo likumu „Par Latvijas Republikas valstisko statusu”, kurš pilnībā atjaunoja Latvijas Republikas 1922.gada Satversmes darbību un izbeidza pārejas periodu neatkarīgas Latvijas Republikas valsts varas atjaunošanai *de facto.*
2. Ņemot vērā to, ka 1922.gada Satversmē nebija atsevišķas nodaļas par cilvēka tiesībām un pamatbrīvībām, 1991.gada 10.decembrī Augstākā Padome pieņēma konstitucionālo likumu „Cilvēka un pilsoņa tiesības un pienākumi”, kas definēja pamattiesības atbilstoši starptautisko cilvēktiesību standartiem.
3. 1998.gadā Satversme tika papildināta ar VIII nodaļu „Cilvēka pamattiesības”, kas balstās uz atzītajiem starptautiskajiem cilvēktiesību standartiem. Ar tās spēkā stāšanos spēku zaudēja 1991.gada 10.decembra konstitucionālais likums. Satversmē noteiktie principi tiek ieviesti ar citu nacionālo tiesību aktu (likumi, Ministru kabineta noteikumi u.c.) starpniecību. Visām institūcijām likumdevēja varā, izpildvarā un tiesu varā ir pienākums, īstenojot savas pilnvaras, ievērot cilvēktiesības. Latvijā visos līmeņos ir izveidotas institūcijas cilvēktiesību veicināšanai un aizsardzībai.
4. 2014.gada 19.jūnijā pēc ilgstošas un vispusīgas diskusijas sabiedrībā, kā arī ekspertu un likumdevēju vidū, Saeimā tika apstiprināts Satversmes ievads. Ievads negroza Satversmē ietvertās normas un principus, bet nostiprina tos, atspoguļo Latvijas valsts mērķus, darbības pamatprincipus un Latvijas konstitucionālās identitātes būtību. Ievadā tiek vēlreiz apstiprināti Latvijas Satversmē ietvertie demokrātijas, plurālisma un cilvēktiesību principi, kuri skaidri un negrozāmi nosaka un garantē tiesības personām, kas pieder pie mazākumtautībām, saglabāt un attīstīt viņu valodu, etnisko un kultūras identitāti.

*Vēlēšanu sistēma*

1. Saskaņā ar Satversmi Latvijā valsts suverenā vara pieder Latvijas tautai. Viens no veidiem, kā tauta var īstenot savu varu, ir brīvas un demokrātiskas vēlēšanas. Kopš valsts neatkarības atjaunošanas 1990.gadā Latvijā ir notikušas septiņas kārtējās parlamenta vēlēšanas un vienas ārkārtas parlamenta vēlēšanas. Tāpat šajā laikā notikušas arī sešas pašvaldību vēlēšanas (skatīt pielikumā Nr.4).
2. Satversmes 101.pantā ir noteikts, ka ikvienam Latvijas pilsonim ir tiesības likumā paredzētajā veidā piedalīties valsts un pašvaldību darbībā. Tiesības vēlēt Latvijas Republikas parlamentu – Saeimu – ir Latvijas pilsoņiem, kuri vēlēšanu dienā ir sasnieguši 18 gadu vecumu. Pašvaldību augstāko pārvaldes orgānu – domi – ievēlē pilntiesīgi Latvijas pilsoņi un ES pilsoņi, kas pastāvīgi uzturas Latvijā. Ikvienam ES pilsonim, kas pastāvīgi uzturas Latvijā, ir tiesības likumā paredzētajā veidā piedalīties pašvaldību darbībā.
3. 2004.gada 29.janvārī tika pieņemts Eiropas Parlamenta vēlēšanu likums. Likums nosaka kārtību, kādā notiek Eiropas Parlamenta vēlēšanas Latvijas Republikā. Kandidēt uz ievēlēšanu Eiropas Parlamentā var jebkurš vēlētājs, kurš vēlēšanu dienā ir sasniedzis 21 gada vecumu. 2004.gada 12.jūnijā Latvijā pirmo reizi notika Eiropas Parlamenta vēlēšanas. Iespēja piedalīties Eiropas Parlamenta vēlēšanās Latvijas vēlētājiem bija arī 2009. un 2014.gadā.
4. Saskaņā ar 2002.gada 6.marta Satversmes tiesas spriedumu, par neatbilstošu Satversmei tikai atzīta Saeimas vēlēšanu likuma norma, kas liedza tiesības vēlēt aizdomās turētajām, apsūdzētajām vai tiesājamām personām, ja pret tām kā drošības līdzeklis ir piemērots apcietinājums. Minētā norma tika atzīta par spēkā neesošu no Satversmes tiesas sprieduma pasludināšanas brīža. Personām, kurām kā drošības līdzeklis piemērots apcietinājums, balsošana tiek organizēta šo personu atrašanās vietā. Apcietinātās personas un personas, kas izcieš ar brīvības atņemšanu saistītu sodu, vēlēšanās var piedalīties, balsojot pa pastu.
5. Saskaņā ar nacionālajiem tiesību aktiem, kas regulē vēlēšanu procesu, vēlētājam, kas nevar ierasties vēlēšanu telpās veselības stāvokļa dēļ, un šādu vēlētāju aprūpētājam vēlēšanu iecirkņa komisija organizē balsošanu šo vēlētāju atrašanās vietā, nodrošinot aizklātību.
6. 2004.gada 17.jūnijā Eiropas Cilvēktiesību tiesas (turpmāk – ECT) Lielā palātas spriedumā lietā *Tatjana Ždanoka pret Latviju[[5]](#footnote-5)* atzina, ka Latvija nav pārkāpusi Eiropas Cilvēka tiesību un pamatbrīvību aizsardzības konvencijas 1.protokola 3.pantu (tiesības uz brīvām vēlēšanām), nosakot ierobežojumu iesniedzējai kandidēt nacionālā parlamenta vēlēšanās. Šis aizliegums radies no juridiska fakta konstatēšanas sakarā ar iesniedzējas darbošanos Latvijas PSR Komunistiskajā partijā pēc 1991.gada 13.janvāra. ECT atzina, ka tiesību kandidēt vēlēšanās ierobežojumu mērķis bija nevis sodīt tos, kas bija pret demokrātisko procesu integritāti, bet drīzāk, lai izslēgtu tādu personu dalību likumdošanas procesā, kuras aktīvi darbojušās partijā, kas vardarbīgā veidā mēģinājusi gāzt atjaunoto demokrātisko režīmu valstī.
7. Eiropas Parlamenta vēlēšanās atšķirībā no Saeimas un pašvaldību vēlēšanām vairs nepastāv ierobežojumi bijušajiem PSRS, Latvijas PSR vai ārvalstu valsts drošības dienestu, izlūkdienestu vai pretizlūkošanas dienestu štata darbiniekiem, kā arī personām, kas pēc 1991.gada 13.janvāra darbojušās PSKP (LKP), Latvijas PSR Darbaļaužu internacionālajā frontē, Darba kolektīvu apvienotajā padomē, Kara un darba veterānu organizācijā, Vislatvijas sabiedrības glābšanas komitejā vai tās reģionālajās komitejās.

*Politiskā struktūra*

1. Latvijas Republika tiek pārvaldīta, pamatojoties uz varas dalīšanas principu. Nacionālajā līmenī Latvijas tautu pārstāv Saeima (parlaments), kurai ir likumdevēja vara, savukārt izpildvaru īsteno Ministru kabinets. Valsts Prezidents reprezentē valsti starptautiski, kā arī pilda valsts bruņotā spēka augstākā vadoņa funkcijas. Tiesu varu īsteno trīs līmeņu tiesas (rajonu (pilsētu) tiesas, apgabaltiesas, Augstākā tiesa), kā arī Satversmes tiesa kā konstitucionālās kontroles mehānisms. Latvijā darbojas Parīzes principiem atbilstoša nacionālā cilvēktiesību aizsardzības institūcija – Tiesībsargs.

*Likumdevēja vara*

1. Likumdošanas tiesības pieder Saeimai, kā arī Latvijas tautai Satversmē paredzētā kārtībā. Saeimu veido 100 deputāti, kas ir ievēlēti vispārīgās, vienlīdzīgās, tiešās, aizklātās un proporcionālās vēlēšanās. Saeimu ievēlē uz četriem gadiem. Saeimu ievēlē pilntiesīgi Latvijas pilsoņi, kam vēlēšanu dienā ir vismaz 18 gadu, un Saeimā var ievēlēt katru pilntiesīgu Latvijas pilsoni, kurš vēlēšanu pirmā dienā ir vecāks par 21 gadu. Saeimas vēlēšanas izdarāmas oktobra mēneša pirmajā sestdienā. Saeimas vēlēšanas, kas notikušas 2002., 2006., 2010., un 2014.gadā bijušas kārtējās, savukārt 2011.gadā – ārkārtas (proti, 80% gadījumos tās ir bijušas kārtējas). Visas vēlēšanas notikušas likumā paredzētajā kārtībā.
2. Atbilstoši Satversmei Saeima pilda vairākas funkcijas, un svarīgākā no tām ir likumu pieņemšana. Iesniegt likumprojektu Saeimā var Valsts prezidents, Ministru kabinets, Saeimas komisijas, ne mazāk kā pieci Saeimas deputāti, ne mazāk kā viena desmitā daļa vēlētāju. Pirms galīgās pieņemšanas Saeimā likumprojekti tiek izskatīti un apspriesti Saeimas komisijās. Kopumā Saeimā darbojas 16 komisijas, kas strādā noteiktā likumdošanas jomā vai pilda citus uzdevumus.
3. Papildus, Saeima kontrolē valdības darbu.Ministru prezidents reizi gadā Saeimas sēdē ziņo par Ministru kabineta izdarīto un turpmāk plānoto darbu. Saeimā notiek arī ikgadējās ārpolitikas debates, kurās deputātiem par paveikto un iecerēto darbību valsts ārpolitikā un ES jautājumos ziņo ārlietu ministrs. Saeimā tiek sniegtas atbildes uz jautājumiem, ko deputāti uzdod Ministru prezidentam, Ministru kabineta locekļiem vai Latvijas Bankas prezidentam.
4. Tāpat Saeima ievēlē, apstiprina un ieceļ amatā, atbrīvo vai atlaiž no amata daudzas valsts amatpersonas, piemēram,Valsts prezidentu, valdības locekļus, Augstākās tiesas priekšsēdētāju, ģenerālprokuroru, tiesnešus, valsts kontrolieri, Latvijas Bankas prezidentu, Korupcijas novēršanas un apkarošanas biroja priekšnieku, un citas amatpersonas. Saeima arī apstiprina amatā Tiesībsargu.
5. Saeima apstiprina visus starptautiskos līgumus, kuri regulē likumdošanas ceļā izšķiramus jautājumus, sadarbojas ar citu valstu parlamentiem. Saeima arī dodamnestiju.

*Valsts Prezidents*

1. Saskaņā ar Satversmi Valsts prezidentu ievēlē Saeima aizklātā balsošanā. Valsts prezidentu ievēlē uz četriem gadiem, un viena un tā pati persona nevar būt par Valsts prezidentu ilgāk nekā divus termiņus.
2. Valsts prezidents reprezentē valsti starptautiski, ieceļ Latvijas, kā arī pieņem citu valstu diplomātiskos priekšstāvjus. Viņš izpilda Saeimas lēmumus par starptautisku līgumu ratificēšanu. Valsts prezidents ir arī valsts bruņoto spēku augstākais vadonis.
3. Atbilstoši Satversmes normām Valsts prezidentam ir likumu ierosināšanas tiesības. Valsts prezidents izsludina visus Saeimas pieņemtos likumus, taču Valsts prezidents var prasīt likuma otrreizēju caurlūkošanu. No 1997.gada līdz 2015.gada novembrim Valsts prezidents ir nodevis Saeimai otrreizējai caurlūkošanai 58 likumus. Tāpat Valsts prezidentam ir tiesības apturēt likuma publicēšanu uz diviem mēnešiem atbilstoši Satversmē paredzētajiem nosacījumiem. Saskaņā ar Satversmes tiesas likumu, prezidentam ir tiesības iesniegt pieteikumu Satversmes tiesā par likuma atbilstību Satversmei. Kopš Satversmes tiesas likuma pieņemšanas Valsts prezidents Satversmes tiesā ar pieteikumu ir vērsies vienu reizi – 2009.gadā.
4. Valsts Prezidents ir izveidojis vairākas konsultatīvās institūcijas, kuru uzdevums ir izvērtēt situāciju un sniegt priekšlikumus, tajā skaitā ar cilvēktiesībām saistītajās jomās. Piemēram, Mazākumtautību konsultatīvās padomes mērķis ir sekmēt dialogu par mazākumtautību etniskās, kultūras, valodas un reliģiskās identitātes jautājumiem, kā arī sniegt atbalstu mazākumtautību sociāli politiskās līdzdalības veicināšanā. Padome sniedz atzinumus par aktuāliem mazākumtautību jautājumiem, kā arī vērtē un izsaka viedokli par mazākumtautību kultūrnacionālās autonomijas pamatprincipiem. 2015.gadā tika izveidota Tiesiskās vides pilnveides komisija, kuras darbības mērķis ir sniegt ekspertu skatījumu uz valsts aizsardzības, tiesu sistēmas darbības pilnveidošanas, likumdošanas efektivitātes un citiem valstiski svarīgiem jautājumiem.

*Izpildvara*

1. Saskaņā ar Satversmi valsts pārvaldes iestādes Latvijā ir padotas Ministru kabinetam. Ministru kabinetu sastāda Valsts prezidenta aicināta persona – Ministru prezidents. Saeimas izsaka uzticību Ministru prezidentam un ministriem, un viņi par savu darbību ir atbildīgi Saeimas priekšā. Ministru kabinets apspriež visus ministriju izstrādātos tiesību aktu projektus un visus jautājumus, kuri attiecas uz ministriju darbību. Šobrīd Latvijā ir 13 ministrijas.
2. Katra nozares ministrija savas kompetences jomā ir atbildīga par cilvēktiesību veicināšanu un aizsardzību, kā arī starptautisko cilvēktiesību saistību izpildi. Ministriju pakļautībā darbojas arī dažādas tiesību aizsardzības un tiesību ieviešanas uzraudzības iestādes.

*Tiesu vara*

1. Latvijā pastāv trīspakāpju tiesu sistēma – tiesu spriež rajona (pilsētas) tiesas, apgabaltiesas un Augstākā tiesa. Civillietas, krimināllietas un administratīvās lietas izskata 35 tiesās, kuras sadalītas trīs līmeņos – 28 rajonu (pilsētu) tiesas, sešas apgabaltiesas un Augstākā tiesa. Kopš 2004.gada administratīvo lietu izskatīšanai ir izveidota Administratīvā rajona tiesa un Administratīvā apgabaltiesa, kā arī Augstākās tiesas Administratīvo lietu departaments (skatīt pielikumā Nr.5).
2. 2014.gada 1.janvārī tika pabeigta tiesu reforma Kriminālprocesa likumā un 2015.gadā Latvijā tika uzsākta tiesu reforma Civilprocesa likumā u.c. saistītajos likumos, kuras mērķis bija ieviest Latvijā “tīro” tiesu instanču sistēmu. Saskaņā ar jauno sistēmu rajona (pilsētu) tiesas izskata visas lietas kā pirmā tiesu instance; apgabaltiesas lietas skata tikai apelācijas kārtībā, un Augstākā tiesa lietas skata tikai kasācijas kārtībā. Līdz reformas uzsākšanai noteiktas lietas bija piekritīgas apgabaltiesai kā pirmās instances tiesai, un Augstākā tiesa darbojās gan kā apelācijas instances (Tiesu palātas), gan kā kasācijas instances (departamenti) tiesa.
3. Tiesnešus apstiprina amatā Saeima. Tiesneši ir neatkarīgi un pakļauti tikai likumam. Lai personu virzītu iecelšanai tiesneša amatā, tai ir jāatbilst likumā “Par tiesu varu” nostiprinātiem kritērijiem, tai ir jāiztur tiesneša amata kandidāta atlase, jāstažējas un jākārto tiesneša kvalifikācijas eksāmens. Tiesneša amats nav savienojams ar piederību pie partijām un citām politiskajām organizācijām. Likums “Par interešu konflikta novēršanu valsts amatpersonu darbībā” reglamentē amatu savienojamību un nosaka ierobežojumus tiesnešu saimnieciskai darbībai.
4. Latvijas kriminālprocesā ir ieviests institūts – izmeklēšanas tiesnesis. Tas ir tiesnesis, kuram rajona (pilsētas) tiesas priekšsēdētājs uz noteiktu laiku likumā noteiktajos gadījumos un kārtībā uzdevis kontrolēt cilvēktiesību ievērošanu kriminālprocesos. Izmeklēšanas tiesnesis var ierosināt, lai amatpersonas, kuras pilnvarotas veikt kriminālprocesu, tiktu sauktas pie atbildības par cilvēktiesību aizskārumiem, kas pieļauti kriminālprocesuālo pilnvaru īstenošanas rezultātā (skatīt 105.rindkopu).
5. 1996.gadā tika pieņemts Satversmes tiesas likums, saskaņā ar kuru darbu uzsāka Satversmes tiesa, kas izskata lietas par Latvijas normatīvo aktu atbilstību Satversmei, kā arī Latvijas noslēgtajiem starptautiskajiem līgumiem. Satversmes tiesas spriedums un tajā sniegtā attiecīgās tiesību normas interpretācija ir obligāta visām valsts un pašvaldību institūcijām (arī tiesām) un amatpersonām, kā arī fiziskajām un juridiskajām personām. Kopš 2001.gada fiziskām personām ir tiesības iesniegt Satversmes tiesā konstitucionālo sūdzību. No 2002.gada līdz 2016.gada 31.decembrim Satversmes tiesā ir tikušas izskatītas 292 lietas. Minētajās lietu kategorijās tika pasludināti 214 spriedumi (tai skaitā lietu apvienošanas kārtībā), savukārt 77 lietās tiesvedība tika izbeigta (skat.115. un turpmākās rindkopas).
6. Tiesu varai piederīgas personas ir prokurori, zvērināti advokāti, zvērināti notāri un zvērināti tiesu izpildītāji.

*Prokuratūra*

1. Prokuratūrair tiesu varas institūcija, kas savas kompetences ietvaros patstāvīgi veic uzraudzību pār likumības ievērošanu. Prokuratūras iestādes, īstenojot likumā noteiktās funkcijas, uzrauga pirmstiesas izmeklēšanu, uzsāk un veic kriminālvajāšanu, kā arī uztur valsts apsūdzību tiesā, tajā skaitā par noziedzīgiem nodarījumiem, kas vērsti pret cilvēka pamattiesībām. Tāpat prokurors veic uzraudzību, kas vērsta uz noziedzīgu nodarījumu atklāšanu un novēršanu tajās vietās, kur tiek turētas apcietinātās, aizturētās un apsardzībā turamās personas, kā arī personas, kuras izcieš ar brīvības atņemšanu saistītu sodu, un likumos noteiktajos gadījumos piedalās ar kriminālsodu izpildi saistītu jautājumu izskatīšanā (skatīt pielikumā Nr.5).
2. P**rokurors piedalās civillietas izskatīšanā tiesā, ja viņš ir** cēlis prasību, iesniedzis pieteikumu vai viņa piedalīšanās ir obligāta**. Prokurors var celt prasību vai iesniegt pieteikumu tiesā, ja: 1) tas nepieciešams valsts vai pašvaldības tiesību un interešu aizsardzībai; 2) pārkāptas nepilngadīgo, aizgādnībā esošo personu, personu ar invaliditāti, ieslodzīto vai citu personu tiesības vai likumīgās intereses, kurām ir ierobežotas iespējas aizstāvēt savas tiesības;** **3) veicot prokurora pārbaudi, konstatēts likuma pārkāpums. Savukārt obligāti prokuroram ir jāpiedalās civillietas izskatīšanā:** 1) ja to par nepieciešamu atzinusi tiesa; 2) ja tas noteikts Civilprocesa likumā**,** piemēram, lietās par adopcijas apstiprināšanu un atcelšanu, lietās par personas rīcībspējas ierobežojumu noteikšanu un aizgādnības nodibināšanu garīga rakstura vai citu veselības traucējumu dēļ, vai citos likumos.
3. Kopš Satversmes tiesas likuma pieņemšanas Prokuratūra ir iesniegusi Satversmes tiesā trīs pieteikumus. 1999.gadā ģenerālprokurors vērsās Satversmes tiesā ar pieteikumu atzīt nolikumu par kārtību, kādā izīrējami brīvie dzīvokļi Valsts nekustamā īpašuma aģentūras pārvaldīšanā esošajos namīpašumos par neatbilstošu tiesību aktu prasībām īres tiesisko attiecību jomā. Ar 1999.gada 9.jūlija spriedumu Satversmes tiesa atzina minēto nolikumu par neatbilstošu Latvijas tiesību aktiem un spēkā neesošu[[6]](#footnote-6). 2003.gadā ģenerālprokurors vērsās Satversmes tiesā ar pieteikumu atzīt par neatbilstošu Satversmei Darba likuma noteikumus, kas skar darba līgumā neparedzētu darba veikšanu un virsstundas darbu, un 2003.gada 27.novembra spriedumā Satversmes tiesa atzina apstrīdētās normas par atbilstošām Satversmei[[7]](#footnote-7). 2007.gada ģenerālprokurors vērsās Satversmes tiesā ar pieteikumu atzīt par likumam neatbilstošus noteikumus, kas attiecās uz biodegvielas ražošanas kvotu sadali. Ar 2008.gada 23.septembra spriedumu Satversmes tiesa atzina minētos noteikumus par neatbilstošiem Latvijas tiesību aktiem un spēkā neesošiem[[8]](#footnote-8).

*Valsts policija* *un Iekšējās drošības birojs*

1. Valsts policija ir iekšlietu ministra pārraudzībā esoša tiešās pārvaldes iestāde, kas atbilstoši kompetencei īsteno valsts politiku noziedzības apkarošanas un sabiedriskās kārtības un drošības aizsardzībā, kā arī personu tiesību un likumīgo interešu aizsardzībā. Valsts policijas darbu regulē likums “Par policiju” un citi normatīvie akti. Tāpat katra policijas darbinieka pienākums ir ievērot Valsts policijas ētikas kodeksa prasības.
2. Lai nodrošinātu izmeklēšanas iestāžu amatpersonu izdarīto noziedzīgo nodarījumu efektīvu, objektīvu un neatkarīgu izmeklēšanu, 2014.gada 17.decembrī Saeima pieņēma Iekšējās drošības biroja likumu. Šis likums paredz izveidot jaunu, iekšlietu ministra pārraudzībā esošu iestādi, pārņemot Valsts policijas Iekšējās drošības biroja funkcijas. Jaunizveidotais Iekšējās drošības birojs uzsāka darbu 2015.gada 1.novembrī, un tā funkcijas ir atklāt, izmeklēt un novērst noziedzīgus nodarījumus, kurus izdarījuši: Iekšlietu ministrijas padotībā esošo iestāžu amatpersonas un darbinieki, izņemot Drošības policijas amatpersonas un darbiniekus; Ieslodzījuma vietu pārvaldes amatpersonas ar speciālajām dienesta pakāpēm, pildot dienesta pienākumus ieslodzījuma vietās, ja tie saistīti ar vardarbību; ostas policijas darbinieki, pildot dienesta pienākumus, ja tie saistīti ar vardarbību; pašvaldības policijas darbinieki, pildot dienesta pienākumus, ja tie saistīti ar vardarbību.
3. Valsts policija sadarbojas ar dažādām nevalstiskajām organizācijām (turpmāk – NVO), kuras darbojas bērnu un sieviešu tiesību aizsardzības jomā, kuras veicina līdztiesības jautājumu risināšanu korupcijas apkarošanu, u.c. Sadarbībā ar NVO Valsts policijas tīmekļa vietnē ir izveidota informatīvā sadaļa latviešu un angļu valodās par sūdzību iesniegšanas procesu.

*Nacionālā cilvēktiesību institūcija (ombuds)*

1. 1995.gadā, saskaņā ar ANO Parīzes principiem, tika nodibināts Valsts cilvēktiesību birojs – valsts iestāde, kas nodarbojas ar pamattiesību un pamatbrīvību ievērošanas veicināšanu un izglītošanu cilvēktiesību jomā. 2007.gadā uz Valsts cilvēktiesību biroja bāzes, vēl vairāk nostiprinot institūcijas neatkarību un paplašinot tās kompetenci, tika izveidots Tiesībsarga birojs.
2. Tiesībsarga birojs ir Latvijas nacionālā cilvēktiesību institūcija, kas darbojas saskaņā ar ANO Parīzes principiem. 2015.gadā Tiesībsarga birojam tika piešķirts „A” akreditācijas statuss Nacionālo cilvēktiesību aizsardzības institūcijas Starptautiskās koordinēšanas komitejas Akreditācijas apakškomitejā. Tiesībsargu uz pieciem gadiem ievēlē Saeima.
3. Tiesībsarga darbu regulē Tiesībsarga likums, kas stājās spēkā 2007.gadā. Minētais likums noteic, ka Tiesībsargs savā darbībā ir neatkarīgs un pakļaujas vienīgi likumam. Tiesībsarga galvenie uzdevumi ir veicināt cilvēktiesību aizsardzību un sekmēt, lai valsts vara tiktu īstenota tiesiski, lietderīgi un atbilstoši labas pārvaldības principam.
4. Tiesībsarga birojs gan izskata individuālus iesniegumus, gan risina sistēmiskas problēmas cilvēktiesību jomā, sniedzot konsultācijas personām cilvēktiesību jautājumos, veicot pētījumus un analizējot situāciju cilvēktiesību jomā. Tiesībsargs ir tiesīgs ierosināt pārbaudes lietu uz iesnieguma vai sūdzības pamata vai pēc savas iniciatīvas. Tiesībsargam ir tiesības norādīt Saeimai, Ministru kabinetam uz trūkumiem tiesību aktos, aicināt tos novērst, nepieciešamības gadījumā vērsties Satversmes tiesā un diskriminācijas aizlieguma pārkāpuma gadījumos sabiedrības interesēs vērsties vispārējās jurisdikcijas tiesā. Reizi gadā Saeimas sēdē deputāti izskata ziņojumu par Tiesībsarga biroja darbu (skat. pielikumā Nr.5).

*Pašvaldības*

1. Latvijā darbojas 119 pašvaldības – 110 novadi un deviņas republikas pilsētas. Pašvaldības savas kompetences un likuma ietvaros darbojas patstāvīgi. Atbilstoši likumam “Par pašvaldībām” pašvaldību darbību pārrauga Vides aizsardzības un reģionālās attīstības ministrija. Ministru kabinets ar pašvaldībām saskaņo jautājumus, kas skar visu pašvaldību intereses. Pašvaldību vēlēšanas 2005., 2009. un 2013.gadā bijušas kārtējas un notikušas likumā paredzētajā kārtībā.
2. Pašvaldība ar pilsoņu vēlētas pārstāvniecības – domes – un tās izveidoto institūciju un iestāžu starpniecību nodrošina likumos noteikto funkciju izpildi. Domi veido vēlēti deputāti, kuru skaitu nosaka atbilstoši iedzīvotāju skaitam, kāds ir reģistrēts attiecīgās pašvaldības administratīvajā teritorijā, un domes darbs notiek sēdēs un pastāvīgajās komitejās. Atbilstoši likuma “Par pašvaldībām” nosacījumiem Saeima var atlaist domi.
3. Pašvaldības kompetencē ir nodrošināt iedzīvotājiem sociālo aprūpi un piešķirt sociālās palīdzības pabalstus, iesaistīties veselības aprūpes un izglītības nodrošināšanā, kultūras attīstībā, kā arī sabiedrības integrācijas jautājumos. Pašvaldības piešķir sociālās palīdzības pabalstus maznodrošinātām ģimenēm un sociāli mazaizsargātām personām, kā arī sniedz vai nodrošina ilgstošas un īslaicīgas sociālās aprūpes un sociālās rehabilitācijas pakalpojumus. Sociālās palīdzības pakalpojumu sniegšanu nodrošina pašvaldību sociālie dienesti.
4. Bērnu tiesību aizsardzības jomā pašvaldības nodrošina bāreņiem un bez vecāku gādības palikušiem bērniem vietas mācību un audzināšanas iestādēs, gādā par aizgādnību, aizbildnību, adopciju un citu bērnu tiesību un interešu aizsardzību. Bērna un citu personu ar ierobežotu rīcībspēju tiesību un tiesisko interešu aizsardzībai pašvaldībās ir izveidotas bāriņtiesas (skatīt 131. un turpmākās rindkopas).
5. Vairākās pašvaldībās ir izveidotas iedzīvotāju konsultatīvās padomes, kuras sniedz priekšlikumus par pašvaldības kompetencē esošo jautājumu risināšanu.

*Nevalstiskās organizācijas*

1. NVO sektors ir spēcīgs valsts pārvaldes sadarbības partneris. Latvijas normatīvie akti paredz sabiedrības līdzdalību valsts pārvaldē, līdzdarbojoties dažādās darba grupās, padomēs, konsultatīvās struktūrās, kā arī sniedzot atzinumus un priekšlikumus pēc institūcijas amatpersonu iniciatīvas.
2. Latvijā ir divi NVO veidi – biedrības un nodibinājumi. Biedrība ir brīvprātīgu personu apvienība, kas darbojas, lai sasniegtu statūtos noteikto mērķi, savukārt nodibinājums (piemēram, fonds) ir mantas kopums, kurš nodalīts dibinātāja noteiktā mērķa sasniegšanai. Biedrību un nodibinājumu dibināšanas un reģistrēšanas kārtību, kā arī darbības pamatprincipus regulē Biedrību un nodibinājumu likums.
3. Atbilstoši normatīvā regulējuma prasībām uz noteiktu vai neierobežotu laiku biedrību var nodibināt fiziskas un juridiskas personas; biedrības dibinātāju skaits nedrīkst būt mazāks par diviem cilvēkiem. Lai nodibinātu biedrību, nav nepieciešams sākotnējs mantisks ieguldījums. Nodibinājumu var dibināt viena vai vairākas personas; nodibinājumā nav biedru. Iepriekšminētais likums nosaka arī biedrības un nodibinājuma pārvaldes institūcijām izvirzāmās prasības. NVO tiek reģistrētas Biedrību un nodibinājumu reģistrā, kuru uztur Latvijas Republikas Uzņēmumu reģistrs.
4. Atteikumu reģistrēt nodibinājumu var apstrīdēt Uzņēmuma reģistra galvenajam valsts notāram, savukārt valsts notāra lēmumu par atteikumu reģistrēt nodibinājumu var pārsūdzēt Administratīvajā rajona tiesā. 2016.gada 21.janvārī Latvijā bija reģistrētas un aktīvas (nelikvidētas) 20 662[[9]](#footnote-9) NVO.NVO skaits kopš 2013.gada līdz 2016.gadam ir palielinājies par 2498 organizācijām jeb 12%.
5. Veicinot sadarbību ar NVO, 2014.gada janvārī valdība apstiprināja jaunu NVO un Ministru kabineta sadarbības memorandu. Pilnveidotā memoranda mērķis ir pilsoniskās sabiedrības iesaistes visos lēmumu pieņemšanas līmeņos un stadijās tālāka stiprināšana. Memorandu ir parakstījuši vairāk nekā 350 NVO pārstāvji. Memoranda mērķu un principu īstenošanu valsts pārvaldē veicina Memoranda īstenošanas padome.
6. Laikā no 2011.-2014.gadam konsultatīvajās padomēs iesaistīto NVO skaits ir pakāpeniski pieaudzis no 830 līdz 1 128 organizācijām. NVO pārstāvji bieži tiek iekļauti arī starpministriju darba grupās, kurās tiek sagatavoti tiesību aktu projekti un plānošanas dokumenti. NVO ir iespēja iesniegt priekšlikumus likumprojektu saskaņošanā un līdzdarboties Saeimas komisiju sēdēs, sniedzot viedokli un priekšlikumus par izstrādātajiem likumprojektiem.
7. Vairākās nozaru ministrijās ir izveidotas konsultatīvās institūcijas ar NVO un ekspertu iesaisti cilvēktiesību veicināšanai to kompetences jomās. Piemēram, Izglītības un zinātnes ministrijas Konsultatīvā padome mazākumtautību izglītības jautājumos rīko viedokļu apmaiņu un rosina diskusijas, kā veicināt kvalitatīva izglītības procesa īstenošanu mazākumtautību skolās. Jaunatnes konsultatīvā padome nodrošina jaunatnes politikas koordināciju un sekmē jauniešu līdzdalību lēmumu pieņemšanā un sabiedriskajā dzīvē.
8. Labklājības ministrija, nodrošinot sabiedrības līdzdalību demokrātiskas, stabilas un atbildīgas sociālās drošības politikas veidošanā, ir atvērta sadarbībai ar NVO, dažādām institūcijām un sabiedrības grupām. Labklājības ministrija koordinē Invaliditātes lietu nacionālo padomi un Dzimumu līdztiesības komitejas darbu (skatīt 142.rindkopu), kuru sastāvā ir gan valsts un pašvaldību institūciju, gan NVO un sociālo partneru institūciju pārstāvji. Labklājības ministrijā darbojas arī Darba lietu trīspusējās sadarbības apakšpadome, sociālās iekļaušanas politikas koordinācijas komiteja, Jauniešu garantijas programmas īstenošanas konsultatīvā padome, Senioru lietu padome, Sociālā darba speciālistu sadarbības padome, Bērnu tiesību aizsardzības komisija (skatīt 130.rindkopu), Apmācību komisija apmācību jomu, izglītības programmu, profesiju, sociālo un profesionālo prasmju noteikšanai, kā arī Sociālo pakalpojumu attīstības padome. Labklājības ministrija pilda arī sekretariāta funkcijas Demogrāfisko lietu padomē un Sociālās drošības apakšpadomē.
9. Savukārt Kultūras ministrijas paspārnē darbojas Mazākumtautību nevalstisko organizāciju pārstāvju konsultatīvā komiteja, kuras mērķis ir NVO līdzdalības veicināšana pilsoniskās sabiedrības veidošanā, etnopolitikas attīstībā, mazākumtautību tiesību un kultūras jomā. Tāpat konsultatīvā komiteja sniedz priekšlikumus Kultūras ministrijai par Eiropas Padomes Vispārējā konvencijā par nacionālo minoritāšu aizsardzību paredzēto saistību izpildes koordinācijas nodrošināšanu. 2012.gadā tika izveidota Romu integrācijas politikas īstenošanas konsultatīvā padome, kuras mērķis ir veicināt Latvijas romu integrāciju un novērtēt tās īstenošanu, stiprināt romu kopienu un valsts pārvaldes institūciju sadarbību, kā arī aktivizēt romu kopienas pilsonisko līdzdalību. Konsultatīvā padome trešo valstu pilsoņu integrācijai ir izveidota 2013.gadā ar mērķi veicināt diskusiju un sadarbību starp institūcijām trešo valstu pilsoņu integrācijas jomā, sekmēt trešo valstu pilsoņu, kā arī viņus pārstāvošo NVO līdzdalību valsts politikas veidošanā sabiedrības integrācijas jomā.
10. Latvijas mazākumtautību vidū ir sastopama liela attieksmju un uzvedības daudzveidība attiecībā uz veidu, kā pielāgoties sociālajām un ekonomiskajām izmaiņām sabiedrībā, kā arī latviešu valodas zināšanu prasībām, naturalizācijai, iespējām piedalīties politiskajos un sociālajos procesos. Viens no mehānismiem, kā veicināt aktīvāku mazākumtautību iesaistīšanos politiskajos un sociālajos procesos, ir atbalsts mazākumtautību interešu un kultūras organizācijām, tomēr tikai ar nosacījumu, ja tās paplašina esošos sociālos tīklus un, kas ir ļoti būtiski, veicina starpkultūru komunikāciju un latviešu valodas lietošanu un apguvi.[[10]](#footnote-10)
11. Latvijas Republikas Uzņēmuma reģistrā 2015.gada 1.jūnijā bija reģistrētas 306 mazākumtautību nevalstiskās organizācijas. Mazākumtautību biedrības pārsvarā ir reģistrētas pilsētās, 85% biedrību ir reģistrētas lielajās pilsētās – Rīgā un citās republikas pilsētās. Katra otrā mazākumtautību nevalstiskā organizācija darbojas ar mērķi saglabāt un attīstīt konkrētu kultūru (52% jeb 160), 11% mazākumtautību biedrību un nodibinājumu darbības mērķis ir kādas sabiedrības grupas interešu pārstāvēšana. Savukārt 37% mazākumtautību nevalstisko organizāciju darbība ir vērsta uz abu iepriekš minēto mērķu īstenošanu. 42% aktīvās mazākumtautību nevalstiskās organizācijas ir iesaistītas lēmumu pieņemšanas procesos valsts un pašvaldību līmenī.[[11]](#footnote-11)

*Mediji*

1. Latvijas mediju sistēmu veido gan sabiedriskie mediji (televīzija un radio), gan privātie mediji. Pastāv gan nacionālā mēroga, gan reģionāli un lokāli mediji. Latvijā tiek veidotas televīzijas un radio programmas, izdoti drukātie laikraksti un žurnāli, darbojas interneta portāli, u.c. Ņemot vērā plašo interneta pieejamību un patēriņu, novērojama izteikta mediju konverģence un plaša satura nodrošināšana interneta platformās. Latvijā ir vairāki nozīmīgi rakstošie mediji, kas darbojas tikai interneta platformās, nodrošinot oriģinālu ziņu saturu gan latviešu, gan krievu valodā. Televīzijas un radio plaši piedāvā savu saturu gan tīmekļa vietnēs, gan speciālās aplikācijās un platformās.
2. Latvijas iedzīvotājiem pieejami gan vairākas Latvijā veidotas televīzijas programmas, gan reģionālās un vietējās televīzijas; tāpat ir iespēja skatīties citu valstu programmas. Latvijā ir pieejams liels skaits radiostaciju – gan latviešu, gan krievu valodā. Drukātās preses tirgus samazinās; trīs dienas laikraksti iznāk latviešu valodā, vairāki - arī krievu valodā. Ekonomiskā krīze 2007.-2009.gadā atstāja smagas sekas mediju vidē, reklāmas tirgus apjoms joprojām nav sasniedzis pirmskrīzes līmeni.
3. Starptautisko pētījumu dati[[12]](#footnote-12) norāda uz zemu līdz vidēju risku mediju daudzveidībai Latvijā.
4. **VISPĀRĒJAIS CILVĒKTIESĪBU IEVĒROŠANAS UN AIZSARDZĪBAS SISTĒMAS IETVARS**
5. **Starptautiskās cilvēktiesību normas**
6. Starptautiskie tiesību akti ir Latvijas nacionālās tiesību sistēmas sastāvdaļa. Tie tiek izmantoti nacionālo tiesību normu radīšanā un interpretācijā, kā arī atsevišķos gadījumos starptautisko tiesību normas var būt tieši piemērojamas. Atbilstoši likuma “Par Latvijas Republikas starptautiskajiem līgumiem” prasībām Saeimā apstiprinātiem starptautiskajiem līgumiem ir augstāks juridiskais spēks nekā nacionālajām tiesību normām, taču zemāks spēks nekā Satversmei. Starptautisko tiesību normas bieži tiek izmantotas, lai noskaidrotu Satversmē iekļauto normu saturu.
7. Latvija kļuva par ANO dalībvalsti 1991.gadā un kopš tā laika cieši sadarbojas ar dažādām ANO institūcijām, tajā skaitā ar ANO Augstā komisāra cilvēktiesību jautājumos biroju. 1991.gadā Latvija atjaunoja savu dalību Starptautiskajā darba organizācijā, bet 1999.gadā kļuva par Pasaules Tirdzniecības organizācijas (PTO) dalībvalsti. Latvija aktīvi darbojas vairākās reģionālajās organizācijās. 1991.gadā Latvija kļuva par Eiropas Drošības un sadarbības organizācijas (EDSO) dalībvalsti, 1995.gadā – par Eiropas Padomes dalībvalsti, 2004.gadā – par ES un Ziemeļatlantijas līguma organizācijas (NATO) dalībvalsti. 2016.gada 2.jūnijā Latvija parakstīja līgumu par pievienošanos Ekonomiskās sadarbības un attīstības organizācijai (OECD).
8. Latvija ir pievienojusies galvenajiem ANO cilvēktiesību instrumentiem un regulāri iesniedz ziņojumus šo instrumentu ieviešanas uzraudzības mehānismiem. 2013.gadā ANO Spīdzināšanas izskaušanas komiteja izskatīja kārtējo Latvijas ziņojumu par 1984.gada Konvencijas pret spīdzināšanu un citiem nežēlīgas, necilvēcīgas vai pazemojošas izturēšanās vai sodīšanas veidiem izpildi Latvijā, savukārt 2014.gadā ANO Cilvēktiesību komitejā tika izskatīts kārtējais Latvijas nacionālais ziņojums par 1966.gada Starptautiskā pakta par pilsoniskajām un politiskajām tiesībām izpildi. 2016.gada janvārī ANO Bērnu tiesību komiteja izskatīja kārtējo Latvijas ziņojumu par 1989.gada Konvencijas par bērna tiesībām izpildi un sākotnējos ziņojumus par šīs Konvencijas divu papildprotokolu – par cīņu pret bērnu iesaistīšanu bruņotajos konfliktos un par cīņu ar tirdzniecību ar bērniem, bērna prostitūciju un bērna pornogrāfiju – ieviešanu Latvijā.
9. Latvija bija viena no pirmajām valstīm, kas 2001.gadā izsniedza pastāvīgo ielūgumu ANO Speciālajām procedūrām, un kopš tā laika ANO speciālo procedūru mandātu turētāji Latvijā viesojušies četras reizes (2004.gadā – Darba grupa par patvaļīgu aizturēšanu, 2007.gadā – Īpašais ziņotājs par mūsdienu rasisma formām, rasu diskrimināciju ksenofobiju un saistītu neiecietību, 2008.gadā – Īpašā ziņotāja bērnu tirdzniecības, prostitūcijas un pornogrāfijas jautājumos, 2012.gadā – Īpašais ziņotājs par valstu ārējā parāda un citu attiecīgu starptautisku finanšu saistību ietekmi uz valstu spēju pilnvērtīgi īstenot cilvēktiesības).
10. Latvija turpina iniciatīvu aicināt valstis uzturēt ciešu sadarbību ar speciālajām procedūrām, tostarp izsniedzot tām pastāvīgo ielūgumu.
11. 2013.gada 19.aprīlī Latvija pievienojās 1966. gada 16.decembra Starptautiskā pakta par pilsoniskajām un politiskajām tiesībām Otrajam fakultatīvajam protokolam par nāves soda atcelšanu. Jau kopš 1996.gada septembra Latvijā bija noteikts nāves soda moratorijs, un nevienam tiesājamajam nāves sods netika piespriests un izpildīts. 2012.gada 1.janvārī spēkā stājās grozījumi Krimināllikumā, lai izslēgtu nāves sodu kā soda veidu no Krimināllikuma.
12. Kopš 1997.gada Latvijai ir saistoša Eiropas Cilvēka tiesību un pamatbrīvību aizsardzības konvencija un vairāki tās protokoli. Latvija ir atzinusi ECT kompetenci saņemt un izskatīt individuālās sūdzības. Latvija ir pievienojusies arī citām reģionālajām konvencijām, piemēram, Vispārējai konvencijai par nacionālo minoritāšu aizsardzību, Pārskatītajai Eiropas Sociālajai Hartai, Eiropas Padomes Konvencijai par cīņu pret cilvēku tirdzniecību, Eiropas Konvencijai par spīdzināšanas un necilvēcīgas vai pazemojošas rīcības vai soda novēršanu, kā arī citām konvencijām, un ir pakļauta to ieviešanas uzraudzības mehānismiem. 2014.gada 18.augustā Latvija ratificēja Eiropas Padomes Konvenciju par bērnu aizsardzību pret seksuālu izmantošanu un seksuālu vardarbību (skatīt pielikumā Nr.1).
13. Kā ES dalībvalstij Latvijai ir saistoša ES pamattiesību harta, kas stājās spēkā 2009.gada 1.decembrī. Pamattiesību hartā ir ietvertas ES pilsoņu, kā arī jebkuras ES teritorijā dzīvojošas personas pilsoniskās, politiskās, ekonomiskās un sociālās tiesības, kas atspoguļo Eiropas kopējās vērtības un tās konstitucionālo mantojumu. Tiesības ir iedalītas sešās lielās sadaļās (cieņa, brīvības, vienlīdzība, solidaritāte, pilsoņu tiesības un tiesiskums), septītajā sadaļā izklāstīti vispārīgi noteikumi. Pamattiesību hartas mērķis ir aizsargāt personu pamattiesības, ko varētu skart ES tiesību akti, kurus pieņem ES iestādes un dalībvalstis, piemērojot ES līgumus. Latvijai ir pienākums tieši piemērot vai ieviest ES tiesību aktus.
14. Latvija laika gaitā izvērtēs iespēju pievienoties citiem starptautiskajiem instrumentiem. Vienlaikus Latvija uzsver ECT darbu un plašo kompetenci cilvēktiesību veicināšanas un aizsardzības jomā, saņemot un izskatot individuālās sūdzības. Ikvienai personai ir tiesības iesniegt sūdzību ECT, ja tā uzskata, ka Latvija ir pieļāvusi Eiropas Cilvēka tiesību un pamatbrīvību aizsardzības konvencijā garantēto tiesību pārkāpumu. ECT nolēmumi ir juridiski saistoši, un valstij**-**atbildētājai ir pienākums darīt visu, nepieciešamības gadījumā arī grozīt normatīvo regulējumu, lai nepieļautu identificēto pārkāpumu atkārtošanos.
15. Latvija ir aktīvi strādājusi ne tikai nacionālā, bet arī starptautiskā mērogā, lai veicinātu cilvēktiesību īstenošanu un aizsardzību. To apliecina Latvijas dalība ANO Ekonomisko un sociālo lietu padomē (2011.-2013.gadā), ANO Dzimumu līdztiesības un sieviešu iespēju veicināšanas institūcijas Izpildpadomē (2013.-2015.gadā), kā arī ANO Cilvēktiesību padomē 2015.-2017.gadā.
16. **Cilvēktiesību aizsardzības normatīvais ietvars nacionālajā līmenī**

*Satversmes normas*

1. Satversmes 1.pants noteic, ka Latvijas Republika ir neatkarīga demokrātiska republika, tādējādi izvirzot noteiktas prasības Latvijas tiesiskajai un politiskajai sistēmai. Ar 1998.gada oktobrī Satversmē ieviestajiem grozījumiem (Satversme tika papildināta ar jaunu VIII nodaļu par cilvēka pamattiesībām, skatīt 23.rindkopu), pirmo reizi pēc Latvijas neatkarības atgūšanas Satversmes līmenī tika nostiprinātas demokrātiskai, drošai un uz likuma varu balstītai valstij raksturīgas cilvēktiesības un pamatbrīvības. Satversmes 89.pantā noteikts, ka “Valsts atzīst un aizsargā cilvēka pamattiesības saskaņā ar šo Satversmi, likumiem un Latvijai saistošiem starptautiskajiem līgumiem”.
2. Satversmē ir iekļauta virkne tiesību, kuru ierobežošana nav paredzēta, piemēram, vienlīdzība likuma un tiesas priekšā (91.pants), tiesības uz dzīvību (93.pants), tiesības uz personas fizisko integritāti un spīdzināšanas aizliegums (95.pants), u.c. Tāpat Satversmes normas iekļauj tiesības brīvi pārvietoties (97.pants), tiesības uz domas, apziņas un reliģiskās pārliecības brīvību (99.pants), tiesības uz izglītību (112.pants), mazākumtautību tiesības saglabāt un attīstīt savu valodu, etnisko un kultūras savdabību (114.pants), u.c.
3. Satversmē pamattiesību ierobežošanas iespējamība ir paredzēta dažādos pantos un atsevišķi – 116.pantā, kas ir vienojošs vairākām tiesībām (tiesības uz privātās dzīves, mājokļa un korespondences neaizskaramību (96.pants), tiesības brīvi izbraukt un atgriezties Latvijā (98.pants), tiesības uz vārda brīvību (100.pants), tiesības apvienoties biedrībās (102.pants), tiesības uz pulcēšanas brīvību (103.pants), tiesības brīvi izvēlēties nodarbošanos (106.pants), tiesības uz koplīgumu (108.pants)).
4. Iepriekšminētās Satversmes normas ir ļoti lakoniskas, un to tvērumu un satura interpretāciju konkretizē Satversmes tiesa. Satversmes tiesas prakse apstiprināja to, ka atsevišķas cilvēka pamattiesības nostiprinātas ne vien Satversmes VIII nodaļā, bet arī citās Satversmes nodaļās. Piemēram, sprieduma lietā Nr.2002-08-01, Satversmes tiesa atzina, ka arī tiesības vēlēt un tikt ievēlētam ir Satversmē nostiprinātās pamattiesības[[13]](#footnote-13). Savukārt sprieduma lietā Nr.2002-18-01 Satversmes tiesa norādīja, ka “vēlēšanu tiesības tiek atzītas par svarīgākajām politiskajām tiesībām. Latvijā vēlēšanu tiesības nostiprinātas Satversmē un konkretizētas atsevišķos likumos[[14]](#footnote-14)” (tiesības vēlēt un tikt ievēlētam ir regulētas Satversmes II nodaļā).
5. Latvijas tiesas, tajā skaitā Satversmes tiesa, ir cilvēktiesību institucionālās aizsardzības pamatelementi (skatīt 44. un turpmākās rindkopas).
6. Tiesas ir galvenās tiesu varas institūcijas valstī. Likuma “Par tiesu varu” 3.pants noteic, ka katrai personai ir tiesības uz tiesas aizsardzību pret tās dzīvības, veselības, personiskās brīvības, goda, cieņas un mantas apdraudējumiem. Likuma “Par tiesu varu” 4.pants paredz, ka visas personas ir vienlīdzīgas likuma un tiesas priekšā, tām ir vienādas tiesības uz likuma aizsardzību.
7. Tāpat likums “Par tiesu varu” noteic, ka katrai personai ir garantētas tiesības, lai uz pilnīgas līdztiesības pamata, atklāti izskatot lietu neatkarīgā un objektīvā tiesā, tiktu noteiktas šīs personas tiesības un pienākumi vai pret to vērstās apsūdzības pamatotība, ievērojot visas taisnīguma prasības. Tiesu spriež tiesa neatkarīgi no personas izcelsmes, sociālā un mantiskā stāvokļa, rases un nacionālās piederības, dzimuma, izglītības, valodas, attieksmes pret reliģiju, nodarbošanās veida un rakstura, dzīvesvietas, politiskajiem vai citiem uzskatiem.
8. Nacionālās tiesas identificē, atzīst un atlīdzina cilvēktiesību pārkāpumus visos trīs procesos, proti, civilprocesā, administratīvajā procesā un kriminālprocesā, kā arī konstitucionālās sūdzības izskatīšanas procesā. Nacionālās tiesas ir atzīstamas par efektīvu nacionālo tiesību aizsardzības līdzekli, jo ir pieejams katrai personai gan teorētiski, gan praktiski, izskata iesniegtās sūdzības pēc būtības, kā arī sniedz konkrētai personai pienācīgu atlīdzinājumu, turklāt nacionālās tiesas savos nolēmumos izmanto starptautisko tiesību normas un analizē to piemērošanu nacionālajā procesā. ECT vairākos nolēmumos ir izteikusies par nacionālo tiesu kā tiesību aizsardzības mehānisma efektivitāti konkrētās jomās (skatīt 100., 106., 114., 119. rindkopu).

*Civilprocess*

1. Civillikumā un Civilprocesa likumāietvertais regulējums nodrošina efektīvu tiesību aizsardzības mehānismu nacionālajā līmenī. Katrai fiziskajai un juridiskajai personai ir tiesības uz savu aizskarto vai apstrīdēto civilo tiesību aizsardzību, vēršoties ar civilprasību vispārējās jurisdikcijas tiesā par nodarītā kaitējuma atlīdzināšanu. Ar 2006.gada grozījumiem Civillikumā 1635.pants noteic, ka katrs tiesību aizskārums, tas ir, katra pati par sevi neatļauta darbība, kuras rezultātā nodarīts kaitējums (arī morālais kaitējums), dod tiesību cietušajam prasīt apmierinājumu no aizskārēja, ciktāl viņu par šo darbību var vainot.
2. Civillikuma 2352.1pants noteic, ka katram ir tiesības prasīt tiesas ceļā atsaukt ziņas, kas aizskar viņa godu un cieņu, ja šādu ziņu izplatītājs nepierāda, ka tās atbilst patiesībai. Ja personas godu un cieņu aizskarošās ziņas, piemēram, ir izplatītas presē, tad, gadījumā, kad tās neatbilst patiesībai, šīs ziņas arī jāatsauc. Ja kāds aizskar personas godu un cieņu mutvārdiem, rakstveidā vai ar darbiem, tad cietušajam ir jāpiešķir mantiska kompensācija, kuras apmēru katrā konkrētā gadījumā nosaka tiesa.
3. Civillikums paredz, ka ar morālo kaitējumu jāsaprot fiziskas vai garīgas ciešanas, kas izraisītas ar neatļautas darbības rezultātā nodarītu cietušā nemantisko tiesību vai nemantisko labumu aizskārumu. Atlīdzības apmēru par morālo kaitējumu nosaka tiesa pēc sava ieskata, ņemot vērā morālā kaitējuma smagumu un sekas. Attiecībā uz atsevišķu lietu kategorijām likums ievieš prezumpciju par morālā kaitējuma esamību, proti, ja neatļautā darbība ir noziedzīgs nodarījums pret personas dzīvību, veselību, tikumību, dzimumneaizskaramību, brīvību, godu, cieņu vai pret ģimeni, vai nepilngadīgo, pieņemams, ka cietušajam šādas darbības rezultātā ir nodarīts morālais kaitējums. Citos gadījumos morālais kaitējums cietušajam ir jāpierāda.
4. Civilprocesuālajā kārtībā iesniegta prasība ir atzīstama par efektīvu tiesību aizsardzības mehānismu gadījumos par kaitējuma atlīdzību, kas vērsta pret personu, ja kriminālprocesa ierosināšana ir atteikta, vai kriminālprocess pret šo personu ir izrādījies neefektīvs, pārāk ieildzis vai izbeigts, vai ja kaitējuma kompensācijas pieteikums kriminālprocesa ietvaros nav apmierināts pilnā apmērā. Civilprocesuālajā kārtībā iesniegtā prasība var nodrošināt reālu alternatīvu līdzekli personas aizskarto tiesību aizsardzībai.
5. Civilprocesa likumā, kā arī vairākos citos tiesību aktos ir iestrādāti grozījumi, kas atbrīvo tiesas no tādu civillietu skatīšanas, kurās nav strīda, tādējādi saīsinot lietu izskatīšanas termiņus un palielinot tiesu efektivitāti (skatīt pielikumā Nr.5). Piemēram, no 2011.gada februāra atsevišķas tiesu funkcijas tika nodotas zvērinātiem notāriem (laulības šķiršana bezstrīdus kārtībā), bet no 2012.gada sākuma zemesgrāmatu nodaļu tiesnešu kompetencē tika nodota ārpus tiesas sēdes skatāmo lietu kategorijas (piemēram, saistību bezstrīdus piespiedu izpildes, u.c.)
6. Kopš 2014.gada 31.marta Civilprocesa likums ticis papildināts ar nodaļu par pagaidu aizsardzību pret vardarbību, tādējādi ieviešot Latvijas tiesību sistēmā jaunu civiltiesiskās aizsardzības līdzekli. Tagad cietusī persona ne vien kriminālprocesuālā, bet arī civilprocesuālā kārtībā, turklāt vienkāršotā un ātrā veidā var panākt ierobežojumu noteikšanu vardarbīgajai personai. Pieteikumu par pagaidu aizsardzību pret vardarbību var iesniegt laulātie vai bijušie laulātie; personas, starp kurām pastāv bērnu un vecāku attiecības, aizbildnības vai citas ārpusģimenes aprūpes attiecības, radniecības vai svainības attiecības; personas, kas dzīvo vai dzīvojušas vienā mājsaimniecībā; personas, kurām ir vai ir gaidāms kopīgs bērns, neatkarīgi no tā, vai šīs personas kādreiz bijušas laulībā vai kādreiz dzīvojušas kopā; personas, starp kurām pastāv vai ir pastāvējušas tuvas personiskās vai intīmas attiecības. Tiesas nolēmumu izpildes kontroli veic Valsts policija. Laika posmā no 2014. gada aprīļa līdz 2016.gada 20.septembrim tiesas kopā ir pieņēmušas 3999 lēmumus jautājumos, kas saistīti ar pagaidu aizsardzību pret vardarbību: 45% gadījumu nacionālās tiesas ir apmierinājušas pieteikumus pilnībā, 15% - daļēji apmierinājušas, bet 29% gadījumu pieteikums ir noraidīts. Šis pagaidu aizsardzības pret vardarbību regulējums ir pieejams visām personām, neatkarīgi no šo personu izcelsmes, sociālā un mantiskā stāvokļa, nodarbošanās, pilsonības, rases un nacionālās piederības, attieksmes pret reliģiju, dzimuma, izglītības, valodas, dzīvesvietas un citiem apstākļiem.

*Kriminālprocess*

1. Kriminālprocesa likuma, kas stājās spēkā 2005.gada 1.oktobrī, mērķis ir noteikt tādu kriminālprocesa kārtību, kas nodrošina efektīvu Krimināllikuma normu piemērošanu un krimināltiesisko attiecību taisnīgu noregulējumu bez neattaisnotas iejaukšanās personas dzīvē.
2. Kriminālprocesa likums paredz, ka kriminālprocesu veic, ievērojot starptautiski atzītās cilvēktiesības un nepieļaujot neattaisnotu kriminālprocesuālo pienākumu uzlikšanu vai nesamērīgu iejaukšanos personas dzīvē. Cilvēktiesības kriminālprocesā var ierobežot tikai tajos gadījumos, kad to prasa sabiedrības drošības apsvērumi, un tikai likumā noteiktajā kārtībā atbilstoši noziedzīgā nodarījuma raksturam un bīstamībai. Kriminālprocesa ietvaros neviena persona netiek uzskatīta par vainīgu, kamēr tās vaina noziedzīga nodarījuma izdarīšanā netiek konstatēta. Saskaņā ar Kriminālprocesa likumu nevienu nedrīkst no jauna tiesāt vai sodīt par nodarījumu, par kuru viņš jau Latvijā vai ārvalstī ir ticis attaisnots vai sodīts ar pieņemtu un spēkā stājušos nolēmumu krimināllietā vai administratīvā pārkāpuma lietā.
3. Kopš 2005.gada 1.oktobra kriminālprocesā ir ieviests izmeklēšanas tiesneša institūts, kas Kriminālprocesa likumā noteiktajos gadījumos un kārtībā kontrolē cilvēktiesību ievērošanu kriminālprocesos līdz lietas iztiesāšanas uzsākšanai (skatīt 47.rindkopu).
4. Saskaņā ar Kriminālprocesa likuma 14.pantu ikvienam ir tiesības uz kriminālprocesa pabeigšanu saprātīgā termiņā, tas ir, bez neattaisnotas novilcināšanas. Procesa virzītājs izvēlas konkrētiem apstākļiem atbilstošo vienkāršāko kriminālprocesa veidu un nepieļauj neattaisnotu iejaukšanos personas dzīvē un nepamatotus izdevumus. Saprātīga termiņa neievērošana var būt pamats kriminālprocesa izbeigšanai likumā noteiktajā kārtībā. Ņemot vērā Latvijas tiesu un prokuratūras iestāžu praksi, Kriminālprocesa likuma 14.pantā ietvertais regulējums (tiesības uz kriminālprocesa pabeigšanu saprātīgā termiņā, kuru pārkāpšanas gadījumā tiesas varēja izbeigt kriminālprocesu vai samazināt sodu) un Krimināllikuma 49.1pants (ja nav ievērotas personas tiesības uz kriminālprocesa pabeigšanu saprātīgā termiņā, tiesa var noteikt zemāku sodu vai vieglāku soda veidu) ir ļāvuši ECT secināt, ka izveidotais mehānisms ir efektīvs līdzeklis apsūdzētā tiesību uz lietas savlaicīgu izskatīšanu aizsardzībai[[15]](#footnote-15). Tas savukārt nozīmē, ka ECT neskatīs pēc būtības sūdzības par pārmērīgi ilgu procesu, ja nacionālā līmenī sūdzību iesniegusī persona nav centusies izmantot Kriminālprocesa likuma 14.pantu.
5. Kriminālprocesa likuma 11.pants noteic, ka personai, kurai ir tiesības uz aizstāvību, cietušajam un viņa pārstāvim, lieciniekam, speciālistam, ekspertam, revidentam, kā arī citām personām, kas ir iesaistītas kriminālprocesā, ja tās neprot valsts valodu, procesuālo darbību veikšanas laikā ir tiesības lietot valodu, kuru šīs personas prot, un bez atlīdzības izmantot tulka palīdzību, kura piedalīšanos nodrošina procesa virzītājs. Personai, kurai ir tiesības uz aizstāvību, ja tā neprot valsts valodu, ir tiesības lietot valodu, kuru šī persona prot, un likumā noteiktajos gadījumos tikšanās laikā ar aizstāvi bez atlīdzības izmantot procesa virzītāja nodrošinātu tulka palīdzību (skatīt 220.rindkopu).
6. Kriminālprocesa likuma 22.pants nodrošina procesuālas tiesības ikvienai personai, kurai ar noziedzīgu nodarījumu radīts kaitējums, ņemot vērā tās morālo aizskārumu, fiziskās ciešanas un mantisko zaudējumu, pieprasīt atlīdzinājumu par nodarīto kaitējumu.

*Administratīvais process*

1. Vispārējo tiesiskās aizsardzības līdzekļu kontekstā īpaši jāuzver administratīvo tiesu loma. Tās uzsāka savu darbību 2004.gada 1.februārī, kad stājās spēkā Administratīvā procesa likumu. Administratīvās tiesas pēc personas pieteikuma veic kontroli pār iestādes izdota administratīvā akta vai iestādes faktiskās rīcības tiesiskumu vai lietderības apsvērumiem rīcības brīvības ietvaros. Administratīvā tiesa noskaidro privātpersonas publiski tiesiskos pienākumus vai tiesības un izskata no publisko tiesību līguma izrietošos strīdus. Šis ir efektīvs tiesību aizsardzības līdzeklis, kurš ir pieejams fiziskajām un juridiskajām personām, tajā skaitā mazāk aizsargātām sabiedrības grupām. Administratīvajās tiesās ar pieteikumu var vērsties ikviens, kura likumā noteiktās (subjektīvās) tiesības ir aizskārusi valsts iestāde. Administratīvās tiesas par tiesību aizskārumu var piešķirt atlīdzinājumu.
2. Administratīvā tiesa, atšķirībā no tiesām, kuras izskata civillietas un krimināllietas, noskaidrojot apstākļus lietā, darbojas saskaņā ar objektīvās izmeklēšanas principu, tas ir, nepieciešamības gadījumā var pati savākt pierādījumus pēc savas iniciatīvas, kā arī dot administratīvā procesa dalībniekiem norādījumus un ieteikumus, lai prasījuma robežās noskaidrotu patiesos lietas apstākļus un panāktu tiesisku un taisnīgu lietas izskatīšanu.
3. Svarīgi atzīmēt, ka administratīvais process iestādē privātpersonai ir bez maksas, bet par pieteikuma iesniegšanu tiesā personai ir jāmaksā valsts nodeva, no kuras samaksas atsevišķos likumā norādītajos gadījumos persona var tikt atbrīvota. Arī pati tiesa var pieņemt lēmumu samazināt valsts nodevas apmēru vai pilnībā atbrīvot personu no tās samaksas.
4. Personai, vēršoties administratīvajā tiesā, ir Administratīvā procesa likumā noteiktās tiesības lūgt, lai tiktu piemērots viens no pieejamajiem pagaidu aizsardzības līdzekļiem, proti, administratīvā akta un faktiskās rīcības darbības apturēšana un atjaunošana, pagaidu noregulējums un tiesas sprieduma nekavējoša izpilde.
5. Administratīvā procesa likuma 92.pants paredz, ka ikviens ir tiesīgs prasīt atbilstīgu atlīdzinājumu par mantiskajiem zaudējumiem vai personisko kaitējumu, arī morālo kaitējumu, kas viņam nodarīts ar administratīvo aktu vai iestādes faktisko rīcību.
6. ECT ir atzinusi Latvijas administratīvo tiesu kā efektīvu (kompensējošu) nacionālo tiesību aizsardzības līdzekli gan teorijā, gan praksē personas sūdzībām par sadzīves apstākļiem brīvības atņemšanas vietās[[16]](#footnote-16), sūdzībām par pilna ķermeņa pārmeklēšanu, par pārtikas nenodrošināšanu, eskortējot uz tiesas sēdi, kā arī par sezonai piemērota apģērba nenodrošināšanu, par atteikumu atļaut ilgstošu satikšanos[[17]](#footnote-17) un par veselības aprūpes nenodrošināšanu brīvības atņemšanas vietās[[18]](#footnote-18). Tas savukārt nozīmē, ka personai ir pienākums izmantot šo mehānismu pirms vēršanās ar sūdzību ECT.

*Konstitucionālās sūdzības izskatīšanas process Satversmes tiesā*

1. Jebkurai personai Satversmē noteikto pamattiesību aizskāruma gadījumā ir tiesības iesniegt konstitucionālo sūdzību par likumu un Latvijas parakstīto vai noslēgto starptautisko līgumu atbilstību Satversmei, citu normatīvo aktu vai to daļu atbilstību augstāka juridiska spēka tiesību normām (aktiem), kā arī Latvijas nacionālo tiesību normu atbilstību tiem Latvijas noslēgtajiem starptautiskajiem līgumiem, kuri nav pretrunā ar Satversmi.
2. Par Satversmes tiesas kā tiesiskās aizsardzības līdzekļa efektivitāti liecina, pirmkārt, tas, ka pieteikumi tiek izskatīti salīdzinoši īsā laikā (aptuveni 5-11 mēneši). Otrkārt, konstitucionālās sūdzības iesniegšanas procedūra ir vienkārša, par pieteikuma iesniegšanu valsts nodevas nav jāmaksā. Turklāt, ja konstitucionālās sūdzības izskatīšana ir vispārsvarīga vai ja tiesību aizsardzība ar vispārējiem tiesību aizsardzības līdzekļiem nevar novērst būtisku kaitējumu sūdzības iesniedzējam, Satversmes tiesa var lemt par sūdzības izskatīšanu pirms ir izmantoti visi pārējie tiesību aizsardzības līdzekļi.
3. Konstitucionālajā sūdzībā jāietver juridiskais pamatojums, norādot, ar kādu tiesību aktu ir aizskartas Satversmē nostiprinātās tiesības. Konstitucionālo sūdzību var iesniegt sešu mēnešu laikā pēc pēdējās institūcijas nolēmuma spēkā stāšanās, vai, ja nav iespēju aizstāvēt pamattiesības ar vispārējiem tiesību aizsardzības līdzekļiem, sešu mēnešu laikā no pamattiesību aizskāruma brīža.
4. Satversmes tiesas spriedumam ir vispārsaistošs raksturs. Satversmes tiesa var ne tikai atcelt kādu tiesību normu kā Satversmei neatbilstošu, bet arī izlemt par izmaiņām tiesību normu interpretācijā, neatceļot to.[[19]](#footnote-19)
5. ECT Latvijas lietās ir atzinusi, ka, gadījumā, ja iesniedzējs uzskata, ka kāda tiesību norma neatbilst Satversmei, un šādu tiesību aizsardzība tiek garantēta Satversmē, vēršanās ar pieteikumu Satversmes tiesā par apstrīdēto normu neatbilstību Satversmei ir uzskatāma par efektīvu tiesību aizsardzības līdzekli[[20]](#footnote-20). Tas nozīmē, ka personai ir pienākums izmantot šo mehānismu pirms vēršanās ar sūdzību ECT.

*Par valsts kompensāciju cietušajiem*

1. 2006.gada 20.jūnijā stājās spēkā likums “Par valsts kompensāciju cietušajiem”. Tā mērķis ir nodrošināt fiziskajai personai, kura Kriminālprocesa likumā noteiktajā kārtībā ir atzīta par cietušo, tiesības saņemt valsts kompensāciju. Minētais likums paredz, ka cietušajam ir tiesības saņemt valsts kompensāciju par tīša noziedzīga nodarījuma rezultātā radīto morālo aizskārumu, fiziskajām ciešanām vai mantisko zaudējumu, ja noziedzīga nodarījuma rezultātā iestājusies personas nāve vai cietušajam nodarīti smagi, vidēja smaguma miesas bojājumi, aizskarta personas dzimumneaizskaramība, cietušais ir cilvēku tirdzniecības upuris, vai cietušais inficēts ar cilvēka imūndeficīta vīrusu, B vai C hepatītu. Cietušajam ir tiesības uz valsts kompensāciju arī tad, ja noziedzīga nodarījuma izdarītājs vai viņa līdzdalībnieks nav noskaidrots, vai nav saucams pie kriminālatbildības.
2. Noziedzīgā nodarījumā cietušajam kompensācijas apmēru aprēķina, ņemot vērā minimālās mēneša darba algas apmēru, kāds noteikts brīdī, kad persona atzīta par cietušo. Valsts kompensācijas pieprasījumu izskata un attiecīgu lēmumu par kompensācijas izmaksāšanu vai atteikumu to izmaksāt pieņem Juridiskās palīdzības administrācija (skatīt 134.rindkopu). Minētos lēmumus var apstrīdēt Tieslietu ministrijā, kuras lēmumu savukārt var pārsūdzēt administratīvajā tiesā.

*Valsts pārvaldes iestāžu nodarīto zaudējumu atlīdzināšanas likums*

1. 2005.gada Valsts pārvaldes iestāžu nodarīto zaudējumu atlīdzināšanas likuma mērķis ir nodrošināt privātpersonai Satversmē un [Administratīvā procesa likumā](http://likumi.lv/ta/id/55567-administrativa-procesa-likums) noteiktās tiesības uz atbilstīgu atlīdzinājumu par mantisko zaudējumu vai personisko kaitējumu, arī morālo kaitējumu, kas tai nodarīts ar valsts pārvaldes iestādes prettiesisku administratīvo aktu vai prettiesisku faktisko rīcību. Likums nosaka zaudējuma atlīdzinājuma pamata un apmēra noteikšanas nosacījumus, kā arī nosaka kārtību, kādā iestāde izvērtē zaudējuma atlīdzinājuma gadījumus, pieņem lēmumu par zaudējuma atlīdzinājumu un nodrošina zaudējuma atlīdzinājuma izpildi.
2. Zaudējuma atlīdzinājumu ir tiesības pieprasīt cietušajam, proti, privātpersonai, kas ir prettiesiska administratīvā akta adresāts vai trešā persona [Administratīvā procesa likuma](http://likumi.lv/ta/id/55567-administrativa-procesa-likums) izpratnē, kā arī privātpersonai, pret kuru ir tieši vērsta vai kuru tieši skar iestādes prettiesiska faktiskā rīcība. Cietušais var būt arī iestādes prettiesiskas rīcības rezultātā bojā gājušas fiziskās personas tuvinieks.

*Par izziņas iestādes, prokuratūras vai tiesas nelikumīgas vai nepamatotas rīcības rezultātā nodarīto zaudējumu atlīdzināšanu*

1. Saskaņā ar 1998.gada 28.maija likumu “Par izziņas iestādes, prokuratūras vai tiesas nelikumīgas vai nepamatotas rīcības rezultātā nodarīto zaudējumu atlīdzināšanu”, ja izziņas iestāde, prokuratūra vai tiesa nelikumīgas vai nepamatotas rīcības rezultātā, tiem pildot dienesta pienākumus, fiziskajām personām ir nodarījušas zaudējumus, tām ir pienākums šos zaudējumus atlīdzināt. Likums paredz, ka tiesiskais pamats nodarīto zaudējumu atlīdzināšanai ir: 1) attaisnojošs tiesas spriedums neatkarīgi no attaisnošanas motīviem; 2) krimināllietas izbeigšana personu reabilitējošu apstākļu dēļ; 3) administratīvā aresta atzīšana par nelikumīgu un administratīvās lietvedības izbeigšana.
2. Saskaņā ar iepriekšminēto likumu persona ir tiesīga prasīt zaudējumu atlīdzību šādos gadījumos: 1) tai piespriests kriminālsods, un tā šo sodu izcietusi; 2) tai piemērots drošības līdzeklis – apcietinājums vai mājas arests; 3) tā tikusi aizturēta Kriminālprocesa likumā noteiktajā kārtībā; 4) tai piemēroti [Krimināllikumā](http://pro.nais.lv/naiser/text.cfm?Ref=0103011998052832771&Req=0103011998052832771&Key=0103011998061732774&Hash=) paredzētie medicīniska rakstura piespiedu līdzekļi; 5) tā piespiedu kārtā ievietota ārstniecības iestādē Kriminālprocesa likumā noteiktajā kārtībā; 6) kā apsūdzētais krimināllietā tā atstādināta no amata; 7) tai piemērots administratīvais sods – administratīvais arests; 8) tā sakarā ar saukšanu pie kriminālatbildības izmantojusi zvērināta advokāta juridisko palīdzību. Persona nav tiesīga saņemt zaudējumu atlīdzību, ja ir pierādīts, ka pirmstiesas izmeklēšanas vai iztiesāšanas gaitā tā apzināti uzņēmusies citas personas vainu vai citādi ar apzinātām darbībām izraisījusi tai nodarīto zaudējumu rašanos.

*Valsts bērnu tiesību aizsardzības inspekcija*

1. Bērnu tiesību aizsardzības sistēmu un tās darbības pamatprincipus regulē Bērnu tiesību aizsardzības likums. Sistēmā ietilpst pašvaldību sociālie dienesti, policija, izglītības, ārstniecības, sociālās aprūpes iestādes. Minēto institūciju sadarbības efektivitāte ir viens no priekšnosacījumiem bērnu tiesību aizsardzības sistēmas kvalitatīvai funkcionēšanai.
2. Labklājības ministrijas pārraudzībā darbojas Valsts bērnu tiesību aizsardzības inspekcija. Inspekcijas uzdevums ir uzraudzīt bērnu tiesību ievērošanu, sniegt metodisko palīdzību, kā arī īstenot izglītojošus un informatīvus pasākumus. Inspekcija veic bērnu tiesību ievērošanas pārbaudes institūcijās, bez vecāku gādības palikušo bērnu lietu pārbaudes, publisko sporta un izklaides vietu pārbaudes, bāriņtiesu lietvedībā esošo bērnu un citu rīcībnespējīgo personu lietu pārbaudes. Inspekcija ir pilnvarota izskatīt administratīvo pārkāpumu lietas par bērnu tiesību aizsardzības noteikumu pārkāpumiem (par fizisku vai emocionālo vardarbību pret bērnu, ko izdarījušas institūciju amatpersonas vai darbinieki un par bērnu nelikumīgu iesaistīšanu pasākumos).
3. Tāpat Inspekcija sniedz metodisko palīdzību un ieteikumus konstatēto pārkāpumu bērnu tiesību aizsardzības novēršanai, rīko apmācības sociālās aprūpes speciālistiem, bērnu ārpusģimenes iestāžu darbiniekiem un citiem valsts pārvaldes un tiesībsargājošo iestāžu darbiniekiem par īpatnībām darbā ar bērniem, bērnu personisko un mantisko interešu nodrošināšanā, u.c.
4. 2012.gadā Inspekcijas darbībai no valsts piešķirtā finansējuma tika izlietoti LVL 576 012 (~ EUR 819 591) apmērā, 2013.gadā - LVL 588 943 (~ EUR 837 990) apmērā, 2014.gadā – EUR 843 522 , 2015.gadā – EUR 920 556.

*Bērnu tiesību aizsardzības komisija*

1. Bērnu tiesību aizsardzības komisija ir koleģiāla konsultatīva institūcija, kuras darbības mērķis ir sekmēt, lai Latvijā tiktu ieviesta ANO 1989.gada Konvencija par bērna tiesībām un izpildītas ANO Bērna tiesību komitejas noslēguma secinājumi. Komisija tika izveidota ar labklājības ministra rīkojumu 2013.gadā. Komisijas sastāvā darbojas vairāku nozaru ministri, Ārlietu ministrijas Latvijas pārstāvis starptautiskajās cilvēktiesību institūcijās, Tiesībsargs, kā arī vairāku NVO pārstāvji. Komisija sanāk uz sēdi ne retāk kā reizi gadā. Pašlaik atbildīgās institūcijas diskutē par iespējamiem uzlabojumiem, lai paaugstinātu šīs komisijas darba efektivitāti.

*Bāriņtiesas*

1. Bāriņtiesa ir novada vai republikas pilsētas pašvaldības izveidota aizbildnības un aizgādnības iestāde, kas prioritāri nodrošina bērna vai aizgādnībā esošās personas tiesību un tiesisko interešu aizsardzību. Bāriņtiesas pienākums ir nodrošināt bērnam ārpusģimenes aprūpi pie aizbildņa vai audžuģimenē, un tikai tad, ja tas nav iespējams – aprūpes iestādē. Latvijas teritorijā pašlaik darbojas 132 bāriņtiesas. Bāriņtiesu darbību regulē jauns Bāriņtiesu likums, kas stājās spēkā 2007.gadā.
2. Bāriņtiesu lēmumu pieņemšanas kārtība un darba organizācija ir vērsta uz maksimālu bērna tiesību un interešu aizsardzību un nodrošināšanu. Bāriņtiesas lēmumi stājas spēkā un izpildāmi nekavējoties; persona tos var pārsūdzēt administratīvajā tiesā. Pieteikuma iesniegšana tiesā neaptur bāriņtiesas lēmuma darbību.

*Juridiskās palīdzības administrācija*

1. Tieslietu ministrijas padotībā kopš 2006.gada 1.janvāra darbojas Juridiskās palīdzības administrācija. Juridiskās palīdzības administrācija ir atbildīga par juridiskās palīdzības piešķiršanu un nodrošināšanu (saņemot personas iesniegumu, pieņem attiecīgo lēmumu) ārpus tiesas un tiesvedībā civillietās un noteikta veida administratīvajās lietās (piemēram, patvēruma jautājumos un citos likumā minētos gadījumos), kā arī sevišķi orientējoties uz palīdzības sniegšanu atsevišķām personu grupām (piemēram, maznodrošinātām vai trūcīgām personām). Attiecībā uz kriminālprocesu pastāv cits juridiskās palīdzības nodrošināšanas mehānisms, proti, kriminālprocesa virzītājs (policija, prokuratūra, tiesa) Kriminālprocesa likumā noteiktajos gadījumos, pastāvot likumā noteiktajiem kritērijiem, un kārtībā ir atbildīgs par aizstāvja vai pārstāvja uzaicināšanu personai juridiskās palīdzības sniegšanai. Šajā gadījumā Juridiskās palīdzības administrācija veic sniegtās juridiskās palīdzības apmaksu.
2. Pamatojoties uz likumu “Par valsts kompensāciju cietušajiem”, Juridiskās palīdzības administrācija lemj par valsts kompensāciju izmaksu tīšos noziedzīgos nodarījumos cietušajiem (skatīt pielikumā Nr.5), kā arī nodrošina noziedzīgos nodarījumos cietušos ar informatīvu atbalstu.
3. 2002.-2015.gadā Administrācijas darbībai ir piešķirti līdzekļi EUR 255 717 41 apmērā.

*Veselības inspekcija*

1. Veselības inspekcija ir Veselības ministrijas padotības iestāde, un tās darbības virzieni ir šādi: ārstniecības iestāžu kontrole; veselības aprūpes pakalpojumu pieejamības un valsts budžeta līdzekļu izlietojuma uzraudzība un kontrole; veselības aprūpes kvalitātes un darbspējas ekspertīzes kontrole; ārstniecības iestāžu, ārstniecības personu un ārstniecības atbalsta personu reģistra uzturēšana; farmaceitiskās, veterinārfarmaceitiskās darbības uzņēmumu un zāļu aprites kontrole; paaugstināta riska subjektu kontrole; iedzīvotāju veselību ietekmējošo vides faktoru uzraudzība; ķīmisko vielu, ķīmisko maisījumu kosmētikas līdzekļu, tabakas izstrādājumu, elektronisko cigarešu uzraudzība Latvijas tirgū; medicīnisko ierīču izplatīšanas un lietošanas (ekspluatācijas) uzraudzība.
2. Saskaroties ar sniegtās veselības aprūpes kvalitātes un darbnespējas ekspertīzes problēmām (piemēram, veselības aprūpes kvalitāte ārstniecības iestādē, veselības aprūpes kvalitāte ieslodzījuma vietās), ikvienai personai ir tiesības vērsties Veselības inspekcijā ar iesniegumu. Izskatot iesniegumus par veselības aprūpes un darbnespējas ekspertīzes kvalitāti, Veselības inspekcija izvērtē medicīnisko dokumentāciju, saņem ārstniecības personu paskaidrojumus, nepieciešamības gadījumos izbrauc uz ārstniecības iestādi vai ieslodzījuma vietu, sastāda atzinumu. Par pieņemto lēmumu Veselības inspekcija informē iesniedzēju. Iesniedzējam ir tiesības apstrīdēt Veselības inspekcijas lēmumu iestādes vadītājam, bet pēc tam pārsūdzēt to administratīvajā tiesā.
3. Veselības inspekcija atbilstoši kompetencei izskata iesniegumus par veselības aprūpes pakalpojumu pieejamību un apmaksu; higiēnas prasību ievērošanu paaugstināta riska objektos, dzeramā ūdens kvalitāti un vides ietekmējošiem faktoriem; tirgū pieejamo ķīmisko vielu, ķīmisko maisījumu, kosmētikas līdzekļu, tabakas izstrādājumu, elektronisko cigarešu atbilstību normatīvajos aktos noteiktajām prasībām; medicīnas ierīču izplatīšanas un ekspluatācijas prasību ievērošanu. Izskatot šādus iesniegumus, nepieciešamības gadījumos tiek veikti laboratoriskie izmeklējumi.
4. 2004.-2016.gadā  Veselības inspekcijas (tika izveidota 2007.gadā, reorganizējot un apvienojot Veselības ministrijas padotībā esošās tiešās pārvaldes iestādes - Medicīniskās aprūpes un darbspējas eksper­tīzes kvalitātes kontroles inspekciju, Valsts farmācijas inspekciju un Valsts sanitāro inspekciju) darbībai ir piešķirti līdzekļi 46,17 milj.  EUR apmērā.

*Ārstniecības riska fonds*

1. Kopš 2013.gada 25.oktobra, kad darbību uzsāka Nacionālais veselības dienesta administrētais Ārstniecības riska fonds, Latvijā pastāv iespēja ārpustiesas kārtībā saņemt atlīdzību par veselības aprūpes procesa laikā nodarītu kaitējumu pacienta dzīvībai vai veselībai. Proti, šis fonds nodrošina iespēju pacientam saņemt atlīdzību par viņa dzīvībai vai veselībai nodarīto kaitējumu (tajā skaitā arī morālo kaitējumu), kā arī par izdevumiem, kas saistīti ar ārstniecību, ja tā ir bijusi nepieciešama, lai novērstu vai mazinātu šādu nodarīto kaitējumu. Atlīdzības prasījums jāiesniedz ne vēlāk kā divu gadu laikā no kaitējuma atklāšanas dienas, taču ne vēlāk kā trīs gadu laikā no tā nodarīšanas dienas. Maksimālais atlīdzības apjoms par pacienta dzīvībai vai veselībai nodarīto kaitējumu ir EUR 142 290.
2. Laika posmā no 2013.gada līdz 2016.gada beigām Nacionālajā veselības dienestā ar prasījumu atlīdzināt ārstniecības procesā nodarīto kaitējumu dzīvībai vai veselībai vērsušās 499 personas (skatīt pielikumā Nr.3.). 119 gadījumos ir pieņemts lēmums izmaksāt atlīdzību par kopējo summu EUR 2 795 250,09. Dzīvībai vai veselībai nodarītā kaitējuma esamību vai neesamību, tā sekas un apmēru, kā arī ārstniecības izdevumu saistību ar pacientam nodarītā kaitējuma seku mazināšanu vai novēršanu vērtē neatkarīgas ekspertīzes laikā, ko veic Veselības inspekcija.

*Dzimumu līdztiesības komiteja*

1. 2010.gadā ar labklājības ministra rīkojumu tika izveidota Dzimumu līdztiesības komiteja, kas ir koordinējoša institūcija dzimumu līdztiesības jomā, un kas veicina ministriju, NVO, sociālo partneru, pašvaldību un citu iesaistīto pušu sadarbību un līdzdalību. Komitejas mērķis ir sekmēt dzimumu līdztiesības politikas īstenošanu, pārraudzību un pilnveidošanu. Komitejas sastāvā ir gan valsts, gan NVO, gan sociālo partneru pārstāvji. Dzimumu līdztiesības komitejas sēdēs tiek izskatīti dažādu nozaru īstenotās politikas pasākumi no dzimumu līdztiesības aspekta, piemēram, darba un ģimenes dzīves saskaņošana, vardarbības ģimenē un vardarbības pret sievietēm novēršana, veselība, izglītība, kā arī ES un starptautiskā mēroga aktualitātes. Minētās komitejas sēžu laikā tika skatītas arī ANO Ekonomisko un sociālo lietu padomes Sieviešu statusa komisijas kārtējās sesijas un ar starptautiskajām cilvēktiesību konvencijām saistītās aktualitātes.

*Pilsoniskā sabiedrība*

1. Saskaņā ar 2002.gadā pieņemto Valsts pārvaldes iekārtas likumu valsts iestādēm ir jānodrošina sabiedrības pārstāvju iesaiste, iekļaujot viņus darba grupās, konsultatīvajās padomēs vai atzinumu sniegšanas procedūrās. Gan Saeimai, gan valdībai ir izveidota cieša sadarbība ar NVO.
2. Latvijā darbojas Nacionālā trīspusējās sadarbības padome, kurā piedalās valdības, Latvijas Darba devēju konfederācijas un Latvijas Brīvo arodbiedrību savienības pārstāvji. Sabiedriski nozīmīgu lēmumu pieņemšanai valsts pārvaldes iestādei ir pienākums rīkot publisku apspriešanu. Sabiedrība tiek informēta par plānošanas dokumentu un tiesību aktu projektu izstrādi un tiek nodrošināta NVO un sociālo partneru organizāciju līdzdalība šo projektu izstrādes procesā. Pašvaldības pienākums ir rīkot publisko apspriešanu par pašvaldības administratīvās teritorijas robežas grozīšanu un par pašvaldības attīstības programmu un teritorijas plānojumu. Konsultatīvos nolūkos pēc pašvaldības iedzīvotāju, domes vai tās priekšsēdētāja iniciatīvas var organizēt publisko apspriešanu par pašvaldības autonomās kompetences jautājumiem. Katram ir tiesības mutvārdos un rakstveidā paust savu viedokli publiskās apspriešanas jautājumā.
3. Satversme garantē ikvienas personas tiesības likumā paredzētajā veidā vērsties valsts un pašvaldību iestādēs ar iesniegumiem un saņemt atbildi pēc būtības. Iesniegumu likumā ir noteiktas tiesības personai, ja iestāde neatbild uz iesniegumu, atbildi nesniedz likumā noteiktajā termiņā vai kārtībā vai arī, ja iesniegums tiek atstāts bez izskatīšanas, vai iestāde citā veidā atsakās uz to atbildēt, apstrīdēt un pārsūdzēt izdoto administratīvo aktu vai iestādes faktisko rīcību. 1998.gadā pieņemtais Informācijas atklātības likums noteic, ka privātpersonas ir tiesīgas pieprasīt informāciju iestādē, kura ir iestādes rīcībā vai kuru iestādei ir pienākums radīt.
4. Ne mazāk kā 10 000 Latvijas pilsoņi, kas nav jaunāki par 16 gadiem, var vērsties Saeimā ar kolektīvo iesniegumu, kurā ietver prasījumu Saeimai. Parakstus kolektīvajam iesniegumam var vākt arī elektroniski, ja tiek nodrošināta parakstītāju identiﬁkācija un ﬁzisko personu datu aizsardzība. Saeimā pieņem un izskata kolektīvo iesniegumu atbilstoši Saeimas kārtības rullim.
5. **Cilvēktiesību veicināšanas ietvars**
6. Saeimas Cilvēktiesību un sabiedrisko lietu komisija izskata ar cilvēktiesībām un sabiedrības integrācijas procesiem saistītus jautājumus un likumprojektus. Šī komisija pārrauga plašu jautājumu loku, piemēram, sabiedrisko plašsaziņas līdzekļu darbību, reliģisko organizāciju darbību, notiesāto uzturēšanos ieslodzījuma vietās, dzimumu līdztiesības veicināšanu, cilvēktirdzniecības apkarošanu un vardarbības novēršanu izglītības iestādēs. Ar cilvēktiesībām saistītos jautājumus izskata arī citas Saeimas komisijas.
7. Tāpat Saeimas Cilvēktiesību un sabiedrisko lietu komisija organizē sēdes, kas ir veltītas Latvijas nacionālo ziņojumu par ANO svarīgāko cilvēktiesību konvenciju izpildi izskatīšanai. Sēžu laikā uzaicinātas institūcijas un komisijas locekļi diskutē par Latvijas ziņojumu saturu, apspriež aktuālākos jautājumu cilvēktiesību jomā, kā arī ANO konvencijas izpildes mehānismu pieņemto noslēgumu secinājumu saturu un ieteikumu izpildes procesu. Piemēram, 2016.gada 1.jūnijā Saeimas Sociālo un darba lietu komisijas un Cilvēktiesību un sabiedrisko lietu komisijas kopsēdē tika izskatīts jautājums par Latvijas Republikas kārtējā nacionālā ziņojuma izskatīšanu ANO Bērnu tiesību komitejā un minētās komitejas noslēguma apsvērumos minēto ieteikumu izpildi.
8. Saeima aktīvi iesaistās reģionālo organizāciju darbā. Saeimas delegācija regulāri piedalās Eiropas Padomes Parlamentārās asamblejas darbā, kuras mērķis ir Eiropas kopējo vērtību stiprināšana tādās jomās kā cilvēktiesības, demokrātija un tiesiskums, sniedzot rekomendācijas, viedokļus, pieņemot rezolūcijas un konvencijas.
9. 2007.gadā tika izveidota Saeimas sieviešu deputātu grupa sadarbībai ar citu valstu parlamentārietēm, kurā piedalās gandrīz visas Saeimas deputātes. Deputātu grupas galvenie darbības virzieni ir paplašināt sadarbību ar sievietēm citu valstu parlamentos, veidot dialogu ar NVO un veicināt līdztiesības problēmu izpratni sabiedrībā.
10. Izstrādājot tiesību aktus, atbildīgās iestādes pastāvīgi analizē un ņem vērā starptautiskos tiesību aktus, starptautisko tiesu judikatūru un ārpustiesas mehānismu praksi. Izstrādājot tiesību aktu projektus, tiek apzināts jautājumu loks, kas skar attiecīgā tiesību akta projekta jomu, tajā skaitā starptautisko tiesību aktu prasības un līguma izpildes mehānisma izdotās vadlīnijas. Saskaņā ar Ministru kabineta 2009.gada 15.decembra instrukciju Nr.19 „Tiesību akta projekta sākotnējās ietekmes izvērtēšanas kārtība”, starptautisko saistību vērtēšanas un analīzes rezultāti tiek detalizēti atspoguļoti tiesību akta sākotnējās ietekmes novērtēšanas ziņojumā jeb anotācijā, norādot izvērtējamos tiesību aktus, starptautisko institūciju viedokļus, secinājumus un nolēmumus. Pirms tiesību aktu apstiprināšanas Ministru kabinetā, tiesību akta saskaņošanas procesa ietvaros Ārlietu ministrijas Latvijas pārstāvim starptautiskajās cilvēktiesību institūcijās, Tiesībsargam un NVO ir tiesības sniegt savu viedokli. Izstrādātā tiesību akta atbilstība starptautiskajām saistībām cilvēktiesību jomā tiek detalizēti analizēta arī atbildīgajās Saeimas komisijās, piemēram, Cilvēktiesību un sabiedrisko lietu komisijā.
11. Tieslietu ministrijas paspārnē darbojas pastāvīgās darba grupas, kas izskata aktuālos problēmjautājumus civilprocesa, kriminālprocesa, administratīvā procesa, administratīvo pārkāpumu procesa, u.c. tieslietu jomās. Tāpat aktīvi darbojas pastāvīgā darba grupa ECT spriedumu pret Latviju izvērtēšanai. Tā analizē pret Latviju pieņemto spriedumu saturu, kā arī izvērtē un, ja ir nepieciešams, rosina pēc iespējas ātrāku attiecīga nacionālā tiesību akta pilnveidošanu. Vienlaikus šī darba grupa izvērtē, kādi papildu pasākumi ir jāīsteno nacionālā līmenī, lai novērstu līdzīgu pārkāpumu iespējamību nākotnē.
12. Visbeidzot, ECT judikatūra pret Latviju un pret citām valstīm, ANO konvenciju izpildes uzraudzības mehānismu izdotās vadlīnijas, ANO konvenciju izpildes uzraudzības mehānismu sniegtie viedokļi tiek izmantoti arī nacionālajos tiesvedības procesos.
13. Lai ikviena persona varētu īstenot savas Satversmes 90.pantā paredzētās tiesības[[21]](#footnote-21), ANO starptautiskie cilvēktiesību līgumi, kas ir saistoši Latvijai, ir iztulkoti un pieejami plašai sabiedrībai. Visos gadījumos, kad Latvija noslēdz starptautisku līgumu, šī līguma teksts tiek tulkots latviešu valodā un publicēts oficiālajā laikrakstā “Latvijas Vēstnesis”, kā arī tiešsaistes vietnē [*www.likumi.lv*](http://www.likumi.lv). Tā ir tīmekļa vietne, kuru uztur oficiālais izdevējs “Latvijas Vēstnesis” un kurā tiek nodrošināta brīva un bezmaksas piekļuve sistematizētiem Latvijas Republikas tiesību aktiem, jaunākā informācija par tiem, kā arī to grozījumi.
14. Latvijas Republikas nacionālie ziņojumi par ANO starptautisko cilvēktiesību konvenciju izpildi tiek publicēti Ārlietu ministrijas tiešsaistes vietnē, sadaļā par Latvijas pārstāvja starptautiskajās cilvēktiesību institūcijās biroja darbību (skatīt 177.rindkopu). Ar ANO cilvēktiesību konvenciju saistību izpildi saistītie nacionālie politikas plānošanas dokumenti ir pieejami konvencijas izpildi koordinējošās institūcijas tīmekļa vietnē[[22]](#footnote-22).
15. Latvijas tiesu portālā [*www.tiesas.lv*](http://www.tiesas.lv), kā arī Augstākās tiesas tīmekļa vietnē ir pieejama datubāze ar ECT nolēmumu tulkojumiem lietās pret Latviju. Tāpat Augstākās tiesas tīmekļa vietnē latviešu valodā ir pieejami ANO Cilvēktiesību komitejas lēmumi lietās pret Latviju[[23]](#footnote-23).
16. Latvijas Republikas nacionālie ziņojumi par ANO konvenciju cilvēktiesību jomā izpildi Latvijā un to tulkojumi tiek publicēti Ārlietu ministrijas un atbildīgās ministrijas tiešsaistes vietnē. Ārlietu ministrijas un atbildīgās ministrijas tīmekļa vietnē tiek publicēti arī ANO konvenciju izpildes mehānismu noslēguma secinājumu tulkojums latviešu valodā. Tāpat pirms un pēc katra dialoga ar ANO atbildīgo komiteju, kuras laikā tiek izskatīts kārtējais nacionālais ziņojums, Ārlietu ministrija un atbildīgā iestāde sagatavo un publicē paziņojumu presei, sniedzot plašai sabiedrībai informāciju par dialoga norisi, nacionālās delegācijas sastāvu, dialoga laikā apspriestajiem jautājumiem, u.c.
17. Ārlietu ministrijas tiešsaistes vietnē tiek publicēti arī Latvijas pārstāvja starptautiskajās cilvēktiesību institūcijās biroja darbības pārskati par paveikto, pārstāvot Latvijas intereses ECT un ANO konvenciju izpildes uzraudzības mehānismu ietvaros. Gada pārskatos ir iekļauta informācija par konkrētā gada laikā pieņemtajiem ANO Cilvēktiesību komitejas lēmumiem lietās pret Latviju, ja tādi ir bijuši, par ECT nolēmumiem lietās pret Latviju, sniedzot lietu faktisko apstākļu īsu izklāstu un secinājumus[[24]](#footnote-24).
18. Valsts pārvaldes un tiesībsargājošās institūcijas regulāri organizē plašas sabiedrības informēšanas kampaņas medijos dažādām mērķa grupām. Piemēram, bērnu tiesību aizsardzības jomā valsts pārvaldes institūcijas sadarbībā ar NVO organizē izglītošanas un apmācības pasākumus vecākiem par bērnu attīstību un audzināšanu, bērnam drošu un veselīgu vidi, u.c. jomās. Ar mērķi uzlabot izpratni par dzimumu līdztiesību tiek rīkotas dažādas sabiedrības informēšanas aktivitātes.
19. Tiesībsarga biroja tiešsaistes vietnē ir pieejama plaša informācija par starptautiskajiem līgumiem un citiem saistītajiem dokumentiem, kā arī to tulkojumi latviešu valodā[[25]](#footnote-25).
20. Arī Latvijas NVO aktīvi iesaistās sabiedrības informēšanā par jautājumiem, kas skar cilvēktiesības, un par atbilstošajiem starptautiskajiem standartiem. Piemēram, par labās prakses piemēru kļuvušas biedrības “Resursu centrs„ZELDA” darbs, kuras mērķis ir veicināt cilvēku ar garīgiem traucējumiem tiesību ievērošanu un interešu aizstāvību. “Resursu centrs„ZELDA” veic pētījumus, politikas analīzi personu ar garīgiem traucējumiem tiesību aizsardzības jomā, sniedz bezmaksas juridiskās konsultācijas iedzīvotājiem, izglīto dažādas sabiedrības grupas (piemēram, valsts pārvaldes iestāžu darbiniekus, garīgās veselības/sociālās aprūpes iestāžu speciālistus, tiesnešus, citu NVO pārstāvjus, personas ar garīgiem traucējumiem), kā arī tulko ECT nolēmumus, kas skar tās darbības jomu. Savukārt biedrība “Resursu Centrs “Marta”sniedz profesionālu palīdzību un atbalstu sievietēm, kas ir nonākušas krīzes situācijās, piedāvājot sievietēm sociālā darbinieka, psihologa, psihoterapeita, jurista un citu speciālistu konsultācijas.

*Izglītojošie un informējošie pasākumi cilvēktiesību jomā*

1. Lai nodrošinātu regulāru kvalifikācijas celšanu un zināšanu pilnveidošanu par cilvēktiesību jautājumiem un starptautisko konvenciju saturu un tvērumu, atbildīgo valsts pārvaldes iestāžu darbiniekiem, tiesu sistēmas amatpersonām un tiesas sistēmai piederīgajām personām tika sistemātiski organizēti dažādi izglītojošie un informējošie pasākumi.
2. Cilvēktiesību jautājumi ir iekļauti valsts pārvaldes institūciju darbinieku, tostarp Valsts policijas koledžas un Valsts robežsardzes koledžas izglītības, kā arī Valsts policijas profesionālās pilnveides programmās. To ietvaros tiek skatīti tādi jautājumi kā spīdzināšanas un citas cietsirdīgas, necilvēcīgas vai cilvēka cieņu pazemojošas izturēšanās vai sodīšanas aizliegums, cilvēku tirdzniecības novēršana, policijas darbinieka rīcības psiholoģiskajiem un tiesiskajiem aspekti seksuālas vardarbības gadījumos, vardarbība ģimenē, u.c. 2015.gadā Valsts policijas koledžā tika apstiprināta pieaugušo neformālās izglītības programma „Valsts policijas īslaicīgās aizturēšanas vietu amatpersonu ar speciālajām dienesta pakāpēm darbības tiesiskie un praktiskie aspekti”, kuras ietvaros 2016.gadā apmācītas 27 amatpersonas.
3. Regulāras apmācības un semināri tiek rīkoti arī Ieslodzījuma vietu pārvaldes un Pilsonības un migrācijas lietu pārvaldes amatpersonām. Īpaša uzmanība tiek pievērsta profesionāļu apmācībai par darba īpatnībām, strādājot ar nepilngadīgajām personām ieslodzījuma vietā, bērniem, kas cietuši no prettiesiskām darbībām, patvēruma meklētājiem, u.c. jautājumiem. Ekspertu apmācības bieži tiek organizētas sadarbībā ar NVO un Tiesībsarga biroju. Liela uzmanība tiek pievērsta Pilsonības un migrācijas lietu pārvaldes un Valsts robežsardzes darbinieku apmācībām un profesionālās pilnveides programmām, piemēram, intervēšanas metožu un svešvalodu prasmju uzlabošanai.
4. Kopš 1995.gada Latvijā darbojas Latvijas Tiesnešu mācību centrs, kas nodrošina tiesnešu un tiesu darbinieku, prokuroru un zvērinātu advokātu tālākizglītību un profesionālās pilnveides pasākumus. Latvijas Tiesnešu mācību centra darbības mērķis ir paaugstināt tiesu spriedumu kvalitāti un sagatavot profesionāļus kvalitatīvam darbam tiesu sistēmā. Regulāri tiek organizētas apmācības par cilvēktiesību tēmām, piemēram, 2015.gadā tiesnešiem tika piedāvātas apmācības par cilvēktiesību piemērošanu kriminālprocesā, administratīvajā procesā, civilprocesā, par bērnu tiesībām, u.c. jautājumiem. 2016.gadā tiesnešiem un tiesnešu amata kandidātiem tika rīkotas apmācības arī par tiesībām uz brīvību un drošību un praksi apcietinājuma izlemšanas jautājumos un tiesībām uz taisnīgu tiesu.
5. Jautājumi, kas ir saistīti ar cilvēktiesību ievērošanu – iecietību, diskriminācijas aizliegumu, etnisko kultūru daudzveidību, dzimumu līdztiesību – ir integrēti vairāku pamatizglītības un vispārējās vidējās izglītības mācību priekšmetu standartu un mācību priekšmetu programmu paraugu saturā. Mācību materiālos iekļautas arī tēmas, kas saistītas ar cilvēku tirdzniecības risku apzināšanos un novēršanu, kā arī fiktīvajām laulībām.
6. Vispārējās izglītības mācību priekšmetu “Sociālās zinības”, “Politika un tiesības” programmu paraugu saturā ir iekļauti jautājumi par ANO 1989.gada Bērnu tiesību konvenciju. Piemēram, apgūstot “Sociālās zinības” priekšmetu, izglītojamais mācās būt iecietīgs pret atšķirīgo; zina un praksē izmanto pilsoniskās līdzdalības iespējas skolas, pašvaldības un valsts mēroga norisēs; izprot, ka cilvēkiem ir dažāda reliģiskā, politiskā un cita pārliecība; ir tolerants pret mazākuma viedokli; pieņem un ciena citus grupas biedrus. Līdzīgam mērķim ir papildināts vispārējās izglītības mācību priekšmetu “Politika un tiesības” un “Ētika” saturs, proti, obligātajā mācību saturā ir iekļauti līdzdalības, izglītojamā tiesību un pienākumu jautājumi. Vispārējās vidējās izglītības izvēles mācību priekšmeta “Veselības mācība” standartā kā obligātais saturs ir iekļautas arī tādas tēmas kā reproduktīvā veselība, nevēlamas grūtniecības un seksuāli transmisīvo slimību profilakse, seksualitāte un seksuālas attiecības.
7. Tiesībsarga biroja darbinieki ikdienas darbā regulāri sniedz rakstiskas un mutiskas konsultācijas indivīdiem par jautājumiem saistībā ar vēršanos ECT un ANO cilvēktiesību aizsardzības mehānismos. Tiesībsarga gada ziņojumos ir iekļauts apskats par ANO cilvēktiesību konvencijās garantēto tiesību izpildi Latvijā.

*Cilvēktiesību veicināšana pasaulē attīstības sadarbības kontekstā*

1. Latvija veic iemaksas gan ANO Augstā komisāra bēgļu lietās, gan ANO Augstā komisāra cilvēktiesību lietās budžetos. Atsevišķas iemaksas tiek veiktas, lai sniegtu palīdzību ārkārtas situācijās, piemēram, karš Sīrijā un Ukrainā. Iemaksu veikšana nostiprina Latvijas kā uzticama partnera un donorvalsts tēlu, kā arī nodrošina Latvijas atbalstu cilvēktiesību veicināšanā starptautiskajā līmenī (skatīt pielikumā Nr.3).
2. Latvijas attīstības sadarbības politikas mērķis ir sniegt ieguldījumu ANO Ilgtspējīgās attīstības dienaskārtības 2030 ieviešanā attīstības valstīs, jo īpaši Latvijas prioritārajās partnervalstīs, veicinot ilgtspējīgu attīstību un nabadzības izskaušanu, tiesiskumu un labu pārvaldību (skatīt pielikumā Nr.3).
3. Attīstības sadarbības kontekstā Latvija strādā ES Austrumu partnerības valstīs un Centrālāzijas valstīs, pievēršot uzmanību šādām sadarbības jomām: publiskās pārvaldes attīstība un spēju stiprināšana, uzņēmējdarbības attīstība un eksportspējas stiprināšana, valsts drošības struktūru pārvaldība un reformas, demokrātiskas līdzdalības veicināšana un pilsoniskās sabiedrības attīstība, izglītība.
4. Latvija uzsver cilvēktiesību īstenošanu un veicināšanu kā vadošo attīstības sadarbības politikas plānošanas un īstenošanas horizontālo principu, tajā skaitā īstenojot uz cilvēktiesībām balstītu pieeju. Kopumā attīstības sadarbības politikā un ārpolitikā Latvija uzsver demokrātijas, labas pārvaldības, dzimumu līdztiesības un vides ilgtspējas un klimata jautājumu integrēšanu.
5. **Ziņojumu sniegšanas procedūra nacionālajā līmenī**
6. Atbilstoši Ministru kabineta 2017.gada 7.marta noteikumiem Nr.121 “Pārstāvības kārtība starptautiskajās cilvēktiesību institūcijās” Ārlietu ministrijas Latvijas pārstāvis starptautiskajās cilvēktiesību institūcijās īsteno Latvijas interešu pārstāvību ECT un ANO konvenciju izpildes uzraudzības mehānismu ietvaros. Tāpat Latvijas pārstāvis starptautiskajās cilvēktiesību institūcijās sagatavo nacionālos ziņojumus par ANO 1965.gada Konvencijas par jebkuras rasu diskriminācijas izskaušanu, 1966.gada Starptautiskā pakta par pilsoniskajām un politiskajām tiesībām, 1966. gada Starptautiskā pakta par ekonomiskajām, sociālajām un kultūras tiesībām, ANO 1979. gada Konvencijas par jebkuras sieviešu diskriminācijas izskaušanu, ANO 1984.gada Konvencijas pret spīdzināšanu un citiem nežēlīgas, necilvēcīgas vai pazemojošas izturēšanās vai sodīšanas veidiem un ANO 1989.gada Bērnu tiesību konvencijas izpildi Latvijā.
7. Nacionālos ziņojumus par ANO 1989.gada Bērnu tiesību konvencijas papildu protokoliem sagatavo Labklājības ministrija (papildu protokols par bērnu iesaistīšanu bruņotos konfliktos) un Iekšlietu ministrija (papildu protokols par cīņu ar tirdzniecību ar bērniem*,* bērna prostitūciju un bērna pornogrāfiju). Savukārt nacionālo ziņojumu par ANO 2006.gada Konvencijas par cilvēku ar invaliditāti tiesībām izpildi sagatavo Labklājības ministrija.
8. Izstrādājot kārtējo nacionālo ziņojumu, Latvijas pārstāvis starptautiskajās cilvēktiesību institūcijās ievēro atbilstošajās ANO vadlīnijās paredzētās prasības ziņojuma saturam un formai. Informācija par konkrētās ANO konvencijas izpildi Latvijā tiek apkopota sadarbībā ar atbildīgo nozaru institūcijām un tiek iesniegta apstiprināšanai Ministru kabinetā. Tāpat Latvijas pārstāvis starptautiskajās cilvēktiesību institūcijās nodrošina nacionālo ziņojumu tulkošanu vienā no ANO oficiālajām darba valodām un to iesniegšanu ANO, kā arī piedalās nacionālās delegācijas sastāva izveidošanā nacionālā ziņojuma izskatīšanai ANO.
9. Jāuzsver, ka nacionālo ziņojumu sagatavošanā tiek iesaistīti NVO, Tiesībsargs, kā arī specializētās komisijas. No NVO saņemtie komentāri tiek atspoguļoti nacionālā ziņojuma tekstā. Papildus, NVO tiek informētas par iespējām iesniegt alternatīvo ziņojumu. Tāpat nacionālajā ziņojumā tiek atspoguļots Tiesībsarga biroja darbs saistībā ar konkrētās ANO konvencijas izpildi. Nacionālā ziņojuma sagatavošanas procesā piedalās arī speciāli veidotās komisijas, piemēram, Bērnu tiesību aizsardzības komisija (skat. 130.rindkopu) izskata nacionālo ziņojumu par ANO 1989.gada Bērnu tiesību konvencijas izpildi, kā arī izvērtē ANO Bērnu tiesību komitejas noslēguma apsvērumus.
10. **DISKRIMINĀCIJAS IZSKAUŠANAS UN DZIMUMA LĪDZTIESĪBAS VEICINĀŠANAS PASĀKUMI, NACIONĀLIE TIESĪBU AIZSARDZĪBAS LĪDZEKĻI**

*Diskriminācijas izskaušana*

1. Latvijā spēkā esošais normatīvais regulējums un starptautiskās saistības, kuras Latvija ir uzņēmusies, noteic, ka cilvēktiesības Latvijā tiek īstenotas bez jebkādas diskriminācijas.
2. Visu Latvijā dzīvojošo personu vienlīdzību likuma un tiesas priekšā un to tiesību īstenošanu bez jebkādas diskriminācijas garantē Satversme. Satversmes 91.pants noteic, ka “visi cilvēki Latvijā ir vienlīdzīgi likuma un tiesas priekšā. Cilvēka tiesības tiek īstenotas bez jebkādas diskriminācijas”. Minētais Satversmes pants ir interpretējams atbilstoši Latvijai saistošiem starptautiskajiem līgumiem. Tādēļ var apgalvot, ka Satversmes 91.pantā iekļautais diskriminācijas aizliegums atspoguļo arī atbilstošo starptautiski tiesisko regulējumu.
3. Diskriminācijas un atšķirīgas attieksmes aizlieguma normas ir ietvertas arī dažādu nozaru likumos. Piemēram, Darba likums paredz, ka ikvienam ir vienlīdzīgas tiesības uz darbu, taisnīgiem, drošiem un veselībai nekaitīgiem darba apstākļiem, kā arī uz taisnīgu darba samaksu. Šīs tiesības nodrošināmas bez jebkādas tiešas vai netiešas diskriminācijas — neatkarīgi no personas rases, ādas krāsas, dzimuma, vecuma, invaliditātes, reliģiskās, politiskās vai citas pārliecības, nacionālās vai sociālās izcelsmes, mantiskā vai ģimenes stāvokļa, seksuālās orientācijas vai citiem apstākļiem.
4. Pacientu tiesību likums noteic, ka, nodrošinot pacienta tiesības, aizliegta atšķirīga attieksme atkarībā no personas rases, etniskās izcelsmes, ādas krāsas, dzimuma, vecuma, invaliditātes, veselības stāvokļa, reliģiskās, politiskās vai citas pārliecības, nacionālās vai sociālās izcelsmes, mantiskā vai ģimenes stāvokļa vai citiem apstākļiem. Atšķirīga attieksme ietver personas tiešu vai netiešu diskrimināciju, personas aizskaršanu vai norādījumu to diskriminēt.
5. Tāpat diskriminācijas un atšķirīgas attieksmes aizlieguma normas ir ietvertas likumā “Par sociālo drošību”, Tiesībsarga likumā, Biedrību un nodibinājuma likumā, Latvijas Administratīvo pārkāpumu kodeksā, Krimināllikumā, Patērētāju tiesību aizsardzības likumā, Izglītības likumā, Fizisko personu – saimnieciskās darbības veicēju – diskriminācijas aizlieguma likumā, Bezdarbnieku un darba meklētāju atbalsta likumā, Reklāmas likumā un citos tiesību aktos.
6. Civilprocesa likuma 9.pants noteic, ka civilprocesa pusēm ir vienlīdzīgas procesuālās tiesības, un tiesa nodrošina pusēm vienādas iespējas izmantot tām piešķirtās tiesības savu interešu aizsardzībai.
7. Administratīvā procesa likumā definētajos pamatprincipos ietilpst privātpersonu tiesību ievērošanas princips. Vienlīdzības princips noteic, ka pastāvot vienādiem faktiskajiem un tiesiskajiem lietas apstākļiem, iestāde un tiesa pieņem vienādus lēmumus (pastāvot atšķirīgiem faktiskajiem vai tiesiskajiem lietas apstākļiem – atšķirīgus lēmumus), neatkarīgi no administratīvā procesa dalībnieku dzimuma, vecuma, rases, ādas krāsas, valodas, reliģiskās pārliecības, politiskajiem vai citiem uzskatiem, sociālās izcelšanās, tautības, izglītības, sociālā un mantiskā stāvokļa, nodarbošanās veida un citiem apstākļiem.
8. Viens no Kriminālprocesa likuma pamatprincipiem paredz vienotu procesuālo kārtību visām kriminālprocesā iesaistītajām personām neatkarīgi no šo personu izcelsmes, sociālā un mantiskā stāvokļa, nodarbošanās, pilsonības, rases un nacionālās piederības, attieksmes pret reliģiju, dzimuma, izglītības, valodas, dzīvesvietas un citiem apstākļiem.
9. Latvijas Sodu izpildes kodekss noteic, ka, izpildot jebkura veida kriminālsodu, nav pieļaujama notiesāto diskriminācija atkarībā no rases, tautības, valodas, dzimuma, sociālā un mantiskā stāvokļa, politiskajiem uzskatiem, reliģiskās pārliecības un citiem kritērijiem. Likuma priekšā visi notiesātie ir vienlīdzīgi.
10. Valstī ir paredzēta gan administratīvā atbildība, gan arī kriminālatbildība par diskriminācijas aizlieguma pārkāpumu. Proti, Latvijas Administratīvo pārkāpumu kodekss paredz atbildību par normatīvajos aktos noteiktā diskriminācijas aizlieguma pārkāpšanu. Krimināllikums paredz kriminālatbildību par darbību, kas apzināti vērsta uz nacionālā, etniskā, rasu vai reliģiskā naida vai nesaticības izraisīšanu (Krimināllikuma 78.pants), kā arī darbību, kas ir vērsta uz naida vai nesaticības izraisīšanu atkarībā no personas dzimuma, vecuma, invaliditātes vai jebkuru citu pazīmju dēļ, ja ar to radīts būtisks kaitējums (Krimināllikuma 150.pants), un par diskrimināciju rasu, nacionālās, etniskās vai reliģiskās piederības dēļ vai par cita veida diskriminācijas aizlieguma pārkāpšanu, ja ar to radīts būtisks kaitējums (Krimināllikuma 149.1pants). Smagāks sods ir paredzēts par iepriekšminētajiem noziedzīgajiem nodarījumiem, ja tos ir izdarījusi valsts amatpersona vai uzņēmuma (uzņēmējsabiedrības) vai organizācijas atbildīgs darbinieks, vai personu grupa vai ja tas izdarīts, izmantojot automatizētu datu apstrādes sistēmu. Rasistisks, nacionāls, etnisks vai reliģisks motīvs Krimināllikumā ir atzīts par atbildību pastiprinošu apstākli (Krimināllikuma 48.panta pirmās daļas 14.punkts).
11. Diskriminācijas aizlieguma principa saturs ir nostiprināts arī Satversmes tiesas judikatūrā. Satversmes tiesa ir atzinusi, ka Satversmē iekļautā diskriminācijas aizlieguma principa mērķis ir novērst iespēju, ka demokrātiskā un tiesiskā valstī, pamatojoties uz kādu nepieļaujamu kritēriju, piemēram, rasi, tautību vai dzimumu, tiktu ierobežotas personas pamattiesības[[26]](#footnote-26). Vienlīdzības princips liedz valsts institūcijām izdot tādas normas, kas bez saprātīga pamata pieļauj atšķirīgu attieksmi pret personām, kuras atrodas vienādos un pēc noteiktiem kritērijiem salīdzināmos apstākļos. Vienlīdzības princips pieļauj un pat prasa atšķirīgu attieksmi pret personām, kas atrodas atšķirīgos apstākļos, kā arī pieļauj atšķirīgu attieksmi pret personām, kas atrodas vienādos apstākļos, ja tam ir objektīvs un saprātīgs pamats. Atšķirīgai attieksmei nav objektīva un saprātīga pamata, ja tai nav leģitīma mērķa vai ja nav samērīgas attiecības starp izraudzītajiem līdzekļiem un nospraustajiem mērķiem[[27]](#footnote-27).
12. Vienlīdzīgas attieksmes veicināšana un jebkāda veida diskriminācijas novēršana ir nozīmīga Tiesībsarga biroja darbības joma. Tiesībsargs palīdz diskriminācijas upuriem, izskatot indivīdu sūdzības par valsts institūciju, fizisku un juridisku personu pieļauto diskrimināciju vai vienlīdzīgas attieksmes pārkāpumu, sniedzot juridiskas konsultācijas un pārstāvot personas tiesā, kā arī veicinot izlīgumu starp strīda pusēm. Laika posmā no 2011. gada līdz 2016.gadam Tiesībsarga birojs ir īstenojis virkni sabiedrības informēšanas aktivitātes diskriminācijas novēršanas jomā. Piemēram, tika publicēti Tiesībsarga viedokļi un atzinumi plašsaziņas līdzekļos, tika rīkota sabiedriskās aptaujas par diskriminācijas aizlieguma pārkāpšanas gadījumiem, notika sabiedrības un valsts iestāžu darbinieku izglītošanas aktivitātes. Tāpat Tiesībsarga birojs ir veicis vairākus pētījumus un ziņojumus par diskriminācijas jautājumiem, kā arī aktīvi piedalās publiskās diskusijās, sniedzot viedokli par sabiedrībai nozīmīgiem procesiem par jautājumiem, kas skar tiesisko vienlīdzību.

*Sabiedrības integrācija*. *Personu, kas pieder pie nacionālajām minoritātēm, tiesību veicināšana*

1. Satversme noteic, ka “personām, kuras pieder pie mazākumtautībām, ir tiesības saglabāt un attīstīt savu valodu, etnisko un kultūras savdabību”. Latvijas sabiedrība apvieno vairāk nekā 150 tautību pārstāvjus. Mazākumtautības un to kultūra ir neatņemama un svarīga Latvijas sabiedrības un kultūrtelpas sastāvdaļa. Latvijas integrācijas politika pilnībā nodrošina mazākumtautību tiesību aizsardzību un to kultūras, valodas un tradīciju īstenošanu. Valdība turpina sniegt lielu praktisku ieguldījumu mazākumtautību izglītības, kultūras un citās jomās, lai stiprinātu Latvijā dzīvojošo mazākumtautību identitāti, kā arī nodrošina mazākumtautību pārstāvju iesaisti politikas veidošanas un lēmumu pieņemšanas procesā.
2. „Nacionālās identitātes, pilsoniskās sabiedrības un integrācijas politikas pamatnostādnēs 2012.-2018.gadam” ir uzsvērta mazākumtautības savpatnības saglabāšanas nozīme. 2015.gadā apstiprināja Nacionālās identitātes, pilsoniskās sabiedrības un integrācijas politikas pamatnostādņu 2012.-2018. gadam īstenošanas plānu laikposmā līdz 2016.gadam, kas paredz attīstīt pilsonisko izglītību, stiprināt tradicionālās un netradicionālās pilsoniskās līdzdalības formas, kā arī veicināt sociāli atstumto grupu iekļaušanos un novērst to diskrimināciju.
3. Saskaņā ar likumu “Par Latvijas nacionālo un etnisko grupu brīvu attīstību un tiesībām uz kultūras autonomiju” visiem Latvijas pastāvīgajiem iedzīvotājiem ir garantētas tiesības dibināt savas nacionālās biedrības, to apvienības un asociācijas. Valsts pienākums ir sekmēt to darbību un materiālo nodrošināšanu.
4. Valsts finansē mazākumtautību izglītības programmas septiņās valodās: krievu, poļu, baltkrievu, ukraiņu, igauņu, lietuviešu valodās un ivritā. 2014.-2015. mācību gadā valsts finansējumu saņēma 106 izglītības iestādes, kas īsteno mazākumtautību izglītības programmas (tajā skaitā 99 skolas īsteno izglītības programmas krievu valodā un bilingvāli, 4 poļu valodā un bilingvāli, 1 ukraiņu valodā un bilingvāli, 1 baltkrievu valodā un bilingvāli, 2 ebreju, 1 latviešu un lietuviešu, 1 latviešu un igauņu valodā), un 75 divplūsmu skolas (latviešu un mazākumtautību valodu programmas). Savukārt, 2015.-2016.mācību gadā valsts finansējumu saņēma 103 izglītības iestādes, kas īsteno mazākumtautību izglītības programmas (tajā skaitā 94 skolas īsteno izglītības programmas krievu valodā un bilingvāli, 4 poļu valodā un bilingvāli, 1 ukraiņu valodā un bilingvāli, 1 baltkrievu valodā un bilingvāli, 2 ebreju, 1 latviešu un lietuviešu, 1 latviešu un igauņu valodā), un 60 divplūsmu skolas (latviešu un mazākumtautību valodu programmas) (skatīt pielikumā Nr.3).
5. Kārtojot valsts pārbaudījumus par pamatizglītības ieguvi, izglītojamais ir tiesīgs izvēlēties eksāmena materiāla valodu – latviešu vai krievu valodu. Valsts pārbaudījumos par vispārējo vidējo izglītību eksāmenu materiāla valoda ir valsts valoda. 2014.-2015.gadā tika rīkoti profesionālās pilnveides semināri mazākumtautību pirmsskolas izglītības iestāžu metodiķiem par bilingvālās pieejas īstenošanu pirmskolā.
6. Daudzas Latvijas mazākumtautību izglītības iestādes sadarbojas ar savas etniskās dzimtenes valdību un izglītības iestādēm un saņem dažādu literatūru un mācību materiālus izglītības procesa uzlabošanai. Piemēram, ļoti cieši ar Latviju sadarbojas un Latvijas poļu skolas atbalsta Polijas Republika.
7. Viens no Latvijas Izglītības attīstības pamatnostādnēs 2014.-2020.gadam minētajiem uzdevumiem ir veicināt daudzvalodīgas personības attīstību, gan apgūstot svešvalodas, gan sekmējot dzimtās valodas un valsts valodas apguvi. Latvijā ir otrais augstākais daudzvalodības rādītājs ES.
8. Kultūras ministrijas vadībā 2011.gadā tika izstrādāts nacionālās politikas pasākumu kopums romu integrācijai, kas ir iekļauts „Nacionālās identitātes, pilsoniskās sabiedrības un integrācijas politikas pamatnostādnēs 2012.-2018.gadam”. Īpaša uzmanība tiek pievērsta romu bērnu izglītības pasākumiem, attīstot romu skolotāju palīgu praksi pirmskolu un vispārizglītojošajās, kā arī Latvijas romu integrāciju un līdzdalību veicinošām aktivitātēm, sekmējot sadarbību starp romu kopienu un pašvaldību/-ām un/vai sociālajiem partneriem un attīstot starpkultūru dialogu. Papildus Romu integrācijas politikas īstenošanas konsultatīvās padomes darbībai (skatīt 73.rindkopu), 2014.gadā tika izveidots Reģionālo ekspertu tīkls romu integrācijas jautājumos, kura mērķis ir veicināt regulāru informācijas un pieredzes apmaiņu starp pašvaldību speciālistiem romu integrācijas jautājumos un attīstīt sadarbību starp Kultūras ministriju, pašvaldību iestādēm un romu kopienu efektīvākai romu integrācijas politikas īstenošanai. Tīklā piedalās eksperti no 15 Latvijas pilsētu un novadu pašvaldībām. Kultūras ministrija atklāta projektu konkursa ietvaros regulāri sniedz valsts budžeta atbalstu romu NVO integrācijas iniciatīvu īstenošanai reģionālajā līmenī.
9. Saskaņā ar 2015.gada pētījuma „Romi Latvijā” rezultātiem, ka romi ir uzskatāmi par nabadzības riskam pakļautu iedzīvotāju grupu, kura darba tirgū tiek diskriminēta un kuras nodarbinātības iespējas nav vienlīdzīgas ar citu tautību iedzīvotājiem izteikti zemās izglītības un sociāli ekonomiskā stāvokļa dēļ.
10. Kopš 2016.gada Kultūras ministrija īsteno projektu „Latvijas romu platforma I: dialogs, sadarbība un iesaistīšana”, lai veicinātu sadarbību un dialogu starp romu pilsonisko sabiedrību, valsts un pašvaldību iestāžu pārstāvjiem un sociālajiem partneriem, nodrošinātu plašāku iesaistīto personu efektīvu līdzdalību un romu integrācijas politikas labāku koordināciju. Projekta īstenošanā ir iesaistīti vairāki Latvijas romu aktīvisti.
11. Kopš 2015.gada Kultūras ministrija sadarbībā ar biedrību „Latvijas Cilvēktiesību centrs” īsteno dažādas aktivitātes, kas vērstas uz sabiedrības iecietības veicināšanu un negatīvo stereotipu mazināšanu pret romiem, kā arī romu kultūras popularizēšanu.

*Pilsonības iegūšana un naturalizācija*

1. Pēc Latvijas neatkarības atjaunošanas, pamatojoties uz tiesiskās turpinātības principu, 1991.gada 15.oktobrī Augstākā Padome pieņēma lēmumu par pilsonības atjaunošanu tiem Latvijas iedzīvotājiem, kuriem tā jau bija Latvijas okupācijas dienā, proti, 1940.gada 17.jūnijā, un viņu pēctečiem, neatkarīgi no viņu etniskās piederības. Pamatojoties uz šo principu, 1994.gadā tika pieņemts jauns Pilsonības likums. 1998.gadā tautas nobalsošanā tas tika grozīts, atvieglojot pilsonības iegūšanu naturalizācijas kārtībā.
2. Paralēli Latvijas pilsoņa statusam 1995.gadā tika radīts Latvijas nepilsoņa statuss kā īpašs pagaidu statuss Latvijas Republikā dzīvojošiem bijušās PSRS pilsoņiem un viņu pēcnācējiem, kuriem nav Latvijas vai citas valsts pilsonības. Latvijas nepilsoņi nav uzskatāmi par bezvalstniekiem 1954.gada Konvencijas par bezvalstnieka statusu izpratnē, jo nepilsoņu tiesību loks ir daudz plašāks, un Latvija attiecībā uz šīm personām ir uzņēmusies īpašas saistības – garantē *ex lege* tiesības uzturēties Latvijā, konsulāro aizsardzību ārvalstīs, kā arī tiesības atgriezties Latvijā un netikt izraidītam no Latvijas. Nepilsoņi bauda lielāko daļu no Latvijas pilsoņiem garantētajām tiesībām. Jebkuram nepilsonim ir tiesības naturalizēties un Latvijas valsts ir radījusi visus priekšnoteikumus, lai personas, kurām tika noteikts nepilsoņa statuss, būtu motivēti iegūt Latvijas pilsonību un varētu to darīt.
3. Latvija ir sasniegusi ievērojamu progresu naturalizācijas procesa veicināšanā, samazinot nepilsoņu skaitu no 29% (730 000) 1995.gadā līdz 11,75% (252 017) 2016.gada janvārī (skatīt pielikumā Nr.2).
4. Sabiedrības integrācijas un naturalizācijas veicināšanas jomā Latvijas valdība turpina īstenot konsekventu politiku, gan aicinot nepilsoņus pieteikties naturalizācijai, gan pieņemot tiesību aktus turpmākai naturalizācijas procesa atvieglošanai un īstenojot informatīvas kampaņas. Naturalizācijas process ir ticis vairākkārtīgi atvieglots, ievērojot starptautiskos standartus šajā jomā. Pilsonības un migrācijas lietu pārvalde, kas nosaka personu statusu valstī, regulāri veic virkni informatīvo un izglītojošo pasākumu, informējot par naturalizācijas procedūru.
5. Līdz ar 2013.gada 9.maijā Saeimā pieņemtajiem grozījumiem Pilsonības likumā tika vienkāršota pilsonības piešķiršanas procedūra. Piemēram, nepilsoņu un bezvalstnieku bērni pēc viena vecāka gribas tiek atzīti par Latvijas pilsoņiem vienlaikus ar bērna dzimšanas reģistrāciju. Tiek nodrošināta iespēja bērniem līdz 15 gadu vecuma sasniegšanai piešķirt pilsonību, pamatojoties uz viena vecāka iesniegumu (agrāk – pamatojoties uz abu vecāku iesniegumu). Personas no 15 līdz 18 gadu vecumam var reģistrēt kā Latvijas pilsoņus, pamatojoties uz pašas personas iesniegumu. Papildus ir vienkāršotas pastāvīgās uzturēšanās termiņa prasības naturalizācijas pretendentam, kā arī precizēti valodas pārbaudes atvieglojumi un atbrīvojumi no šīs pārbaudes. Piemēram, skolēni, kuri ieguvuši pamatizglītību latviešu valodā, apgūstot tajā vairāk nekā pusi no pamatizglītības programmas, ir atbrīvoti no visiem naturalizācijas eksāmeniem.
6. Tāpat Latvija ar 2013.gada grozījumiem Pilsonības likumā pilsonības reģistrēšanas procedūru Latvijas nepilsoņu jaundzimušajiem bērniem ir padarījusi ļoti ērtu un viegli pieejamu, tādējādi veicinot šī pagaidu tiesiskā statusa izbeigšanu.
7. Ņemot vērā Latvijas vēstures notikumus, šodien pieaugošo personu mobilitāti un nepieciešamību saglabāt saikni ar pilsoņiem visā pasaulē, līdz ar iepriekšminēto grozījumu pieņemšanu Pilsonības likumā tika ievērojami paplašināts dubultās pilsonības piemērojamības loks. Dubultpilsonība minētā likuma izpratnē nozīmē, ka noteiktu valstu pilsoņi var iegūt Latvijas pilsonību, saglabājot savu pilsonību, un otrādi.

*Ārzemnieku, bēgļu un patvēruma meklētāju tiesības*

1. 2016.gada 19.janvārī stājās spēkā jauns Patvēruma likums, kura mērķis ir nodrošināt personu tiesības Latvijas Republikā saņemt patvērumu, iegūt bēgļa vai alternatīvo statusu vai saņemt pagaidu aizsardzību. Patvēruma meklētāju un bēgli nedrīkst izraidīt uz valsti vai izdot valstij, ja viņš/viņa atrodas ārpus valsts, kuras valstspiederīgais viņš ir, pamatoti baidās no vajāšanas sakarā ar rasi, reliģiju, tautību, piederību pie noteiktas sociālās grupas vai politiskajiem uzskatiem, un nespēj vai šādu baiļu dēļ nevēlas pieņemt savas valstspiederības valsts aizsardzību. Nedrīkst izraidīt arī bezvalstnieku, kurš, būdams ārpus savas agrākās pastāvīgās dzīvesvietas valsts, tādu pašu iemeslu dēļ nespēj vai nevēlas tajā atgriezties. Personu, kurai Latvijas Republikā piešķirts alternatīvais statuss, nedrīkst izraidīt no valsts, ja ir pamats uzskatīt, ka viņš pēc atgriešanās savā izcelsmes valstī varētu tikt pakļauts smagam kaitējumam un tādēļ nespēj vai nevēlas pieņemt minētās valsts aizsardzību.
2. Pilsonības un migrācijas lietu pārvalde uztur patvēruma meklētāju reģistru ar mērķi nodrošināt patvēruma meklētāju uzskaiti un patvēruma procedūras virzību (skatīt pielikumā Nr.2). Lēmumu par bēgļa vai alternatīvā statusa piešķiršanu vai atteikumu to piešķirt pieņem triju mēnešu laikā no dienas, kad veikta personiskā intervija ar patvēruma meklētāju, bet ne vēlāk kā sešu mēnešu laikā pēc iesnieguma reģistrēšanas.
3. Lai nodrošinātu, ka patvēruma meklētājs spēj izmantot viņam piešķirtās tiesības un pildīt pienākumus, Valsts robežsardze un Pilsonības un migrācijas lietu pārvalde savlaicīgi informē personu par patvēruma procedūru, tās termiņiem, tiesībām un pienākumiem, institūcijām, kas nodrošina juridisko palīdzību, kā arī par uzņemšanas nosacījumiem, tajā skaitā tiesībām saņemt veselības aprūpes pakalpojumus, u.c. Minēto informāciju patvēruma meklētājam Valsts robežsardzes un Pārvaldes amatpersona sniedz rakstveidā valodā, kuru viņš saprot, vai valodā, kuru ir pamats uzskatīt par viņam saprotamu.
4. Patvēruma meklētāju skaita pieaugums uzsvēra nepieciešamību attīstīt un plānot starpinstitūciju sadarbību, stiprināt Latvijas patvēruma sistēmas kapacitāti un aktualizēt jautājumu par spēju nodrošināt tiesību aktos noteiktās sociālās garantijas patvēruma meklētājiem, bēgļiem un personām, kurām piešķirts alternatīvais statuss.
5. Tā, atbilstoši Patvēruma likuma nosacījumiem, nepilngadīgai personai, kurai piešķirts bēgļa vai alternatīvais statuss, jānodrošina izglītības ieguves iespējas valsts valodā. Tas pats attiecas arī uz nepilngadīgajām personām, kurām piešķirta pagaidu aizsardzība. Nepilngadīgajiem patvēruma meklētājiem tiek nodrošinātas izglītības ieguves iespējas, tostarp sagatavošana pamatizglītības ieguvei no piecu gadu vecuma, pamatizglītības un vispārējās vidējās izglītības apguve, iesāktās vispārējās izglītības turpināšana pēc 18 gadu vecuma sasniegšanas, individuālas nodarbības mācību priekšmetu apguvē, latviešu valodas apguve un dzimtās valodas apguve, ja patvēruma meklētāju bērni mācās izglītības iestādēs, kas īsteno mazākumtautību izglītības programmas, kā arī finansiāls atbalsts mācību grāmatu iegādei.
6. Saskaņā ar 2003.gada Sociālo pakalpojumu un sociālās palīdzības likumu personām, kam piešķirts bēgļa statuss, ir tādas pašas tiesības saņemt valsts un pašvaldības budžeta finansētus sociālās aprūpes, sociālās vai profesionālās rehabilitācijas, sociālā darba pakalpojumus un pašvaldību finansētos sociālās palīdzības pabalstus, kā Latvijas pilsoņiem un nepilsoņiem. Ar 2016.gada grozījumiem šajā likumā tika paplašināts pakalpojumu loks, kuru tiesīgas saņemt pilngadīgās personas, kurām Latvijas Republikā piešķirts alternatīvais statuss (tas ir, izsniegta termiņuzturēšanās atļauja). Bērniem, kam piešķirts alternatīvais statuss, ir tādas pašas tiesības saņemt valsts vai pašvaldības finansētos sociālās aprūpes, sociālās rehabilitācijas un sociālā darba pakalpojumus, kā pārējiem Latvijas bērniem attiecīgajā situācijā. Kopš 2007.gada personai, kas ir atzīta par cilvēku tirdzniecības upuri, ir tiesības saņemt valsts finansētu sociālās rehabilitācijas pakalpojumu; lai saņemtu šo pakalpojumu, personai nav obligāti jābūt izsniegtai termiņuzturēšanās atļaujai.
7. Saskaņā ar Imigrācijas likumā noteikto, tiesības uz nodarbinātību bez ierobežojumiem ir patvēruma meklētājam, kurš ir saņēmis patvēruma meklētāja personas dokumentu un nav saņēmis Pilsonības un migrācijas lietu pārvaldes lēmumu par bēgļa vai alternatīvā statusa piešķiršanu vai atteikumu to piešķirt sešu mēnešu laikā pēc tam, kad iesniegts iesniegums par bēgļa vai alternatīvā statusa piešķiršanu, un tas nav noticis viņa vainas dēļ. Tiesības uz nodarbinātību saglabājas līdz brīdim, kas stājies spēkā un kļuvis neapstrīdams galīgais lēmums par bēgļa vai alternatīvā statusa piešķiršanu vai atteikumu to piešķirt.
8. 2003.gada Imigrācijas likuma mērķis ir noteikt ārzemnieku ieceļošanas, uzturēšanās, tranzīta, izceļošanas un aizturēšanas kārtību. 2011.gada 16.jūnijā stājās spēkā Imigrācijas likuma grozījumi, kas būtiski mainīja personas tiesību aizsardzības kārtību. Grozījumi noteic, ka izbraukšanas rīkojumu vai lēmumu par piespiedu izraidīšanu un tajos ietverto lēmumu par iekļaušanu sarakstā un lēmumu par ieceļošanas aizliegumu Šengenas teritorijā septiņu dienu laikā pēc brīža, kad tas stājies spēkā, var apstrīdēt padotības kārtībā augstākā iestādē. Augstākās iestādes pieņemto lēmumu septiņu dienu laikā no brīža, kad tas stājies spēkā, var pārsūdzēt Administratīvajā rajona tiesā, bet Administratīvās rajona tiesas spriedumu var pārsūdzēt, iesniedzot kasācijas sūdzību Augstākās tiesas Administratīvo lietu departamentam.
9. Ārzemniekam, patvēruma meklētājam (tajā skaitā bēglim un personai, kurai ir piešķirts alternatīvais statuss Latvijas Republikā), kas nav ES dalībvalsts pilsonis, ja viņš tiesiski uzturas Latvijas Republikā un ir saņēmis pastāvīgās uzturēšanās atļauju, kā arī ārzemniekam, kas Imigrācijas likumā noteiktajos gadījumos ir pakļauts izraidīšanas procedūrai, ir tiesības uz valsts nodrošināto juridisko palīdzību Valsts nodrošinātās juridiskās palīdzības likumā noteiktajā gadījumā un apjomā.
10. Uz 2017.gada 1.janvāri Latvijā kopā bija reģistrēti 73 965 trešo valstu pilsoņi, no kuriem 26 262 ir izsniegtas termiņa uzturēšanās atļaujas un 47 703 pastāvīgās uzturēšanās atļaujas. Galvenās izcelsmes valstis: Krievija (75%), Ukraina (9%), Baltkrievija (4%), Uzbekistāna (2%), Ķīna (2%), pārējās trešās valstis 8%. Galvenie ieceļošanas iemesli – darbs, mācības, laulības un investīcijas nekustamajā īpašumā vai vietējos uzņēmumos.

*Personu ar invaliditāti tiesību aizsardzība*

1. ANO Konvencijas par personu ar invaliditāti tiesībām un tās papildprotokolu ieviešanai Ministru kabinets ir apstiprinājis Konvencijas ieviešanas pamatnostādnes 2013.-2020.gadam, kā arī īstenošanas plānu 2015.-2017.gadam.
2. Latvija ir pastāvīgi strādājusi pie saskaņotas un labi koordinētas iesaistīto institūciju sadarbības personu ar invaliditāti tiesību īstenošanā, tajā skaitā iekļaujošas izglītības sistēmas veidošanas, kā arī vides pieejamības un līdzdalības sociālajos projektos sekmēšanas. Kopš 2011.gada ir tikuši ieviesti vairāki pakalpojumi, kuru mērķis ir invaliditātes seku mazināšana un pieejamības veicināšana attiecībā uz pakalpojumu saņemšanu un ikdienas aktivitāšu veikšanu.
3. Piemēram, ir tikuši nodrošināti psihologa pakalpojumi bērniem/jauniešiem, kuriem invaliditāte ir noteikta pirmreizēji (un to likumiskajiem pārstāvjiem). 2012.gadā tika ieviests asistenta pakalpojums izglītības iestādēs bērniem/jauniešiem vecumā no 5-18 gadiem, veicinot iekļaujošas izglītības nostiprināšanos un bērnu vajadzību nodrošināšanu izglītības procesā. Tiek strādāts pie jautājuma par asistenta pakalpojuma nodrošināšanu personām ar invaliditāti augstākās izglītības apguvē; tiek īstenots projekts, kas sniedz palīdzību personām ar invaliditāti, kurām ir garīga rakstura traucējumi, ikdienas darbu veikšanai; tiek pakāpeniski palielināts subtitrēto un surdotulkoto raidījumu un filmu apjoms, u.c.
4. Kopš 2014.gada 1.jūlija ir ieviesti un palielināti arī vairāki pabalsti, kuru mērķis ir atbalstīt personas ar invaliditāti un uzlabot viņu materiālo stāvokli. Kopumā personu invaliditāti pabalstu apjoms ir pieaudzis par 30%.
5. 2013.gada 27.oktobrī spēkā stājās grozījumi Kriminālprocesa likuma 11.pantā, paredzot, ka tiesības kriminālprocesā lietot valodu, kuru šī persona prot, un bez atlīdzības izmantot tulka palīdzību attiecas arī uz personām, kurām ir dzirdes, runas vai redzes traucējumi. Šādām personām, likumā paredzētajos gadījumos izsniedzot procesuālos dokumentus, nodrošina šo dokumentu pieejamību tām saprotamā valodā vai veidā, ko persona spēj uztvert.
6. 2013.gada 1.janvārī spēkā stājās grozījumi Civillikumā, Civilprocesa likumā un Bāriņtiesu likumā, kas paredz atteikties no pilnīgas rīcībspējas atņemšanas, aizstājot to ar ierobežotas rīcībspējas institūtu. Pilna rīcībspējas atņemšana tādējādi vairs nav iespējama. Tāpat persona nav ierobežojama personiskajās nemantiskajās tiesībās (piemēram, laulāties), kā arī aizstāvēt savas tiesības un likumiskās intereses iestādēs un tiesā saistībā ar tās rīcībspējas un brīvības ierobežojumiem, strīdiem ar aizgādni un aizgādņa iecelšanu un atcelšanu. Rīcībspēju var ierobežot tikai mantiskās tiesībās noteiktās jomās (piemēram, par finanšu jautājumiem un tiesībām pārvaldīt savu mantu). Rīcībspēja personai ar garīga rakstura vai citiem veselības traucējumiem var tikt ierobežota izņēmuma gadījumā tikai tādā apjomā, kādā tā nespēj saprast savas darbības nozīmi vai nespēj savu darbību vadīt.
7. Turklāt 2013.gadā stājās spēkā Civillikuma grozījumi, ar kuriem tika ieviests jauns tiesību institūts – nākotnes pilnvarojums. Tas dod iespēju personai, ja tā apzinās, ka nākotnē var rasties situācijas, kas var liegt tai lemt par sevi, tiesības ar nākotnes pilnvarojumu uzdot citai personai konkrētu lietu kārtošanu, ja persona veselības traucējumu vai arī citu iemeslu vai apstākļu dēļ nespēs saprast savas darbības nozīmi un nespēs vadīt savu darbību.
8. Darba tiesiskajās attiecībās likumdevējs ir noteicis, ka, lai veicinātu vienlīdzīgu tiesību principa ieviešanu attiecībā uz personām ar invaliditāti, darba devēja pienākums ir veikt pasākumus, kas atbilstoši apstākļiem nepieciešami, lai pielāgotu darba vidi, sekmētu šo personu iespējas nodibināt darba tiesiskās attiecības, pildīt darba pienākumus, tikt paaugstinātiem amatā vai nosūtītiem uz profesionālo apmācību vai kvalifikācijas paaugstināšanu. Darba likums arī paredz, ka šo pasākumu īstenošana jāsamēro ar slogu, kas rodas darba devējam, izpildot šo pienākumu.
9. Latvijas Radio tīmekļa vietnē ir pieejami aktuālāko un populārāko raidījumu atšifrējumi personām ar dzirdes invaliditāti. Īpaša uzmanība tikusi pievērsta arī sabiedrības izpratnes veicināšanai invaliditātes jautājumos, Latvijas Televīzijas un Latvijas Radio raidījumu saturā integrējot tēmas, kas saistītas ar personu ar invaliditāti tiesībām un vajadzībām.

*Dzimumu līdztiesības veicināšana*

1. Latvijas dzimumu līdztiesības politika tiek veidota, balstoties uz dzimumu līdztiesības integrēto pieeju. Saskaņā ar šo pieeju dzimumu līdztiesības aspekts tiek ņemts vērā visos politikas plānošanas posmos, tajā skaitā tiesību aktu izstrādē, politikas plānošanas dokumentu sagatavošanā un īstenošanā. Atšķirīgas attieksmes aizliegums un līdztiesības principi ir noteikti dažādu nozaru galvenajos normatīvajos aktos. Lai nodrošinātu dzimumu līdztiesības integrētās pieejas īstenošanu visos politikas līmeņos un nozarēs, katra ministrija un Valsts kanceleja ir deleģējusi amatpersonu, kura ir atbildīga par dzimumu līdztiesības pamatprincipu īstenošanu attiecīgajā nozarē. Latvijas dzimumu līdztiesības politika tiek veidota ciešā sadarbībā ar NVO. Darbību turpina Dzimumu līdztiesības komiteja (skatīt 142.rindkopu).
2. Dzimumu līdztiesības politikas ietvaru veido 2001.gadā pieņemtā koncepcija dzimumu līdztiesības īstenošanai. Balstoties uz tajā identificētajām problēmām un nepieciešamajiem uzlabojumiem, tika sagatavoti vairāki politikas plānošanas dokumenti, tostarp “Plāns dzimumu līdztiesības īstenošanai 2012.-2014.gadam”. Plānā tika noteikti četri galvenie rīcības virzieni un aktivitātes to īstenošanai: dzimumu lomu un stereotipu mazināšana, sieviešu un vīriešu veselīga un videi draudzīga dzīvesveida veicināšana, sieviešu un vīriešu ekonomiskās neatkarības un vienlīdzīgu iespēju veicināšana darba tirgū, dzimumu līdztiesības politikas uzraudzība un novērtēšana. Lai noteiktu turpmāku ietvaru dzimumu līdztiesības politikas īstenošanai, izstrādes procesā ir “Plāns sieviešu un vīriešu vienlīdzīgu iespēju un tiesību nodrošināšanai 2017.-2020.gadam”.
3. 2015.gada 12.maijā tika pieņemtas „Iekļaujošas nodarbinātības pamatnostādnes 2015.-2020.gadam”. Šis politikas plānošanas dokuments, kura galvenie mērķi ir iekļaujoša un līdzsvarota darba tirgus attīstība, kā arī nodarbinātību sekmējošas vides veidošana, pievēršanās arī tādiem jautājumiem, kā darba tirgus segregācija un līdzsvarota sieviešu un vīriešu pārstāvniecības trūkums dažādos darba tirgus sektoros, kas ietekmē arī atalgojuma atšķirību veidošanos starp sievietēm un vīriešiem.
4. Latvijā tiek mērķtiecīgi īstenoti pasākumi, lai veicinātu darba un ģimenes dzīves saskaņošanu, proti, bērnu aprūpes iespēju pilnveidošana un elastīga darba laika un formu ieviešana. Piemēram, Labklājības ministrija sadarbībā ar vairākām pašvaldībām un Korporatīvās ilgtspējas un atbildības institūtu (*InCSR*) īsteno projektu, kura mērķis ir attīstīt elastīgus bērnu aprūpes pakalpojumus vecāku, kas strādā nestandarta darba laiku, bērniem, tādējādi veicinot vecāku, īpaši sieviešu, nodarbinātību un darba un ģimenes dzīves saskaņošanu. Īpaša uzmanība ir veltīta aktivitātēm, kuru mērķauditorija ir jaundzimušo bērnu tēvi un viņu aktīvu līdzdalību jaundzimušā bērna aprūpē, tādā veidā stiprinot ģimenes attiecības kopumā. Būtiska loma ir NVO un arī privātā sektora iesaistei gan jautājuma par vīrieša lomu mūsdienu mainīgajā sabiedrībā, gan aktīvāka tēvu iesaistes bērnu aprūpē un audzināšanā veicināšanai. Saskaņā ar statistikas datiem ir vērojama paternitātes atvaļinājumu saistībā ar bērna piedzimšanu izmantojušo tēvu skaita palielināšanās, kas liecina par aizvien pieaugošu vīriešu līdzdalību bērnu aprūpē: 2004.gadā – 22%, bet 2014.gadā – 45% un 2015.gadā – 48%.
5. Laikā no 2013.-2014.gadam projekta par dzimumu līdztiesību ekonomisko lēmumu pieņemšanā ietvaros tika īstenota sabiedrības informēšanas kampaņa, kurā tika aktualizēta līdztiesības principu ievērošana attiecībā uz vienlīdzīgu darba samaksu starp sievietēm un vīriešiem, profesijas izvēli un karjeras iespējas. Tāpat tika pilnveidots Ilgtspējīgas attīstības indekss, aktualizējot dzimumu līdztiesības nozīmi uzņēmumu darbībā, kā arī novērtēti apbalvoti veiksmīgākie uzņēmumi. 2014.gada atbildīga biznesa nedēļas ietvaros, novērtējot uzņēmumus par to darbības ilgtspēju un korporatīvo atbildību, tiek apbalvots arī dzimumu līdztiesīgākais uzņēmums. 2016.gadā ir uzsākts projekts par dažādības veicināšanu un diskriminācijas novēršanu, kura ietvaros ir plānots pilnveidot nacionālās politikas novērtēšanas instrumentus un vērst uzmanību uz budžeta veidošanas ietekmi uz sieviešu un vīriešu situācijas izmaiņām, kā arī veikt sabiedrības informēšanas aktivitātes par nediskriminācijas jautājumiem un iekļaujošu sabiedrību.
6. Latvija ir sasniegusi ļoti pozitīvus rādītājus sieviešu iesaistē lēmumu pieņemšanā, īpaši ekonomikas jomā. Saskaņā ar Latvijas Republikas Uzņēmumu reģistra datiem trešā daļa no visiem Latvijas uzņēmumiem pieder sievietēm – 2014.gadā 33.01%, un 2015.gadā – 32.9%. Galvenokārt sievietes vada mikro un mazus uzņēmumus. Vienlaikus dati uzrāda, ka uzņēmumos, kuros apgrozījums ir bijis vairāk nekā 7 miljoni gadā, 25% uzņēmumu valdēs darbojas arī sievietes. Savukārt biržā kotēto uzņēmumu vadībā sieviešu skaits ir nedaudz samazinājies salīdzinājumā ar 2014.gadu (31%), veidojot 28.5% un ieņemot septīto vietu starp ES dalībvalstīm.
7. Latvijā izglītības jomā iezīmējas tendence, ka sievietes ir izglītotākas nekā vīrieši, un īpaši izteikta atšķirība ir augstāko izglītību ieguvušo vidū. Saskaņā ar statistikas datiem sieviešu īpatsvars augstāko izglītību ieguvušo vidū 2016.gadā – 65%. Vienlaikus sievietes ir mazāk pārstāvētas zinātnes un tehniskajās disciplīnās visos izglītības līmeņos, kas atspoguļojas arī darba tirgū. Izglītības segregācijas mazināšanai Dzimumu līdztiesības komitejas paspārnē izveidotā darba grupa 2013.gadā izstrādāja rekomendācijas „Sieviešu un vīriešu skaita līdzsvarošanai un dzimumu līdztiesības aspektu integrēšanai Latvijas pirmsskolas, vispārējās, profesionālās un augstākās izglītības līmeņos, izglītības procesā un saturā līdz 2020.gadam.” Izglītības jomā tiek pievērsta uzmanība zēnu sniegumam, lai mazinātu mācību sasniegumu atšķirības (apjēgtā) lasītprasmē, matemātikā un dabaszinātnēs, kā arī samazināt no izglītības sistēmas „izkritušo” bērnu, īpaši zēnu, skaitu.

--Vispārējā pamatdokumenta beigas--

1. Saskaņotās vadlīnijas par ziņojumiem attiecībā uz starptautiskajiem cilvēktiesību līgumiem, ieskaitot vadlīnijas par vispārējo pamatdokumentu un ziņojumiem par cilvēktiesību līgumu izpildi (*Harmonized Guidelines on reporting under the international human rights treaties, including guidelines on common core document and treaty-specific documents*), HR/GEN/Rev.6., pieņemtas 2009.gada 3.jūnijā. [↑](#footnote-ref-1)
2. ANO Ģenerālās asamblejas 2014.gada 9.aprīļa rezolūciju 68/268 par cilvēktiesību uzraudzības institūciju sistēmas stiprināšanu un darbības efektivitātes uzlabošanu *(Resolution 68/268, Strengthening and enhancing the effective functioning of the human rights treaty body system*), pieņemta Ģenerālās Asamblejas 68.sesijā, 2014.gada 9.aprīlī. [↑](#footnote-ref-2)
3. Ekonomikas ministrijas ziņojums par Latvijas tautsaimniecības attīstību, 9.lpp. Pieejams šeit (latviešu valodā): [*https://www.em.gov.lv/files/tautsaimniecibas\_attistiba/zin/2015\_dec\_lv.pdf*](https://www.em.gov.lv/files/tautsaimniecibas_attistiba/zin/2015_dec_lv.pdf)*.* [↑](#footnote-ref-3)
4. Ibid. [↑](#footnote-ref-4)
5. *Tatjana Ždanoka pret Latviju* (iesniegums Nr.58278/00), ECT Lielās palātas 2006.gada 16.marta spriedums. Pieejams šeit (angļu, franču valodā): [*http://hudoc.echr.coe.int*](http://hudoc.echr.coe.int) [↑](#footnote-ref-5)
6. Skat. Satversmes tiesas 1999.gada 9.jūlija spriedumu lietā Nr.04 – 03(99). Pieejams šeit (angļu valodā): [*http://www.satv.tiesa.gov.lv/wp-content/uploads/1999/04/04-0399\_Spriedums\_ENG.pdf*](http://www.satv.tiesa.gov.lv/wp-content/uploads/1999/04/04-0399_Spriedums_ENG.pdf) [↑](#footnote-ref-6)
7. Skat. Satversmes tiesas 2003.gada 27.novembra spriedumu lietā Nr. 2003-13-0106. Pieejams šeit (angļu valodā): [*http://www.satv.tiesa.gov.lv/wp-content/uploads/2003/06/2003-13-0106\_Spriedums\_ENG.pdf*](http://www.satv.tiesa.gov.lv/wp-content/uploads/2003/06/2003-13-0106_Spriedums_ENG.pdf) [↑](#footnote-ref-7)
8. Skat. Satversmes tiesas 2008.gada 23.septembra spriedumu lietā Nr.2008-01-03. Pieejams šeit (angļu valodā): [*http://www.satv.tiesa.gov.lv/wp-content/uploads/2008/01/2008-01-03\_Spriedums\_ENG.pdf*](http://www.satv.tiesa.gov.lv/wp-content/uploads/2008/01/2008-01-03_Spriedums_ENG.pdf) [↑](#footnote-ref-8)
9. *Pārskats par NVO sektoru Latvijā, 2015.gads*, Latvijas Pilsoniskā Alianse. Pieejams šeit (latviešu valodā): [*http://www.nvo.lv/site/attachments/29/04/2016/NVO\_PARSKATS-2015-23.04.pdf*](http://www.nvo.lv/site/attachments/29/04/2016/NVO_PARSKATS-2015-23.04.pdf) [↑](#footnote-ref-9)
10. Pētījums „*Mazākumtautību līdzdalība demokrātiskajos procesos Latvijā*” (2015.gads), nodibinājums „Baltic Institute of Social Sciences”. Pieejams šeit (latviešu valodā): [*http://petijumi.mk.gov.lv/sites/default/files/file/KM\_Petij\_Mazakumtaut\_lidzdaliba\_demokrat\_procesos\_Latv.pdf*](http://petijumi.mk.gov.lv/sites/default/files/file/KM_Petij_Mazakumtaut_lidzdaliba_demokrat_procesos_Latv.pdf) [↑](#footnote-ref-10)
11. Ibid. [↑](#footnote-ref-11)
12. Skat., *Media Pluralism Monitor 2015*. Pieejams šeit (angļu valodā): [*http://monitor.cmpf.eui.eu/mpm2015/results/latvia/*](http://monitor.cmpf.eui.eu/mpm2015/results/latvia/) [↑](#footnote-ref-12)
13. Satversmes tiesas 2002.gada 23.septembra spriedums lietā Nr.2002-08-01. Pieejams šeit (angļu valodā): [*http://www.satv.tiesa.gov.lv/wp-content/uploads/2002/06/2002-08-01\_Spriedums\_ENG.pdf*](http://www.satv.tiesa.gov.lv/wp-content/uploads/2002/06/2002-08-01_Spriedums_ENG.pdf) [↑](#footnote-ref-13)
14. Satversmes tiesas 2003.gada 5.marta spriedums lietā Nr. 2002-18-01. Pieejams šeit (angļu valodā): [*http://www.satv.tiesa.gov.lv/wp-content/uploads/2002/10/2002-18-01\_Spriedums\_ENG.pdf*](http://www.satv.tiesa.gov.lv/wp-content/uploads/2002/10/2002-18-01_Spriedums_ENG.pdf) [↑](#footnote-ref-14)
15. Skat., piemēram, *Trūps pret Latviju* (iesniegums Nr.58497/08), ECT 2012.gada 20.novembra lēmums; *Pēteris Bērziņš pret Latviju* (iesniegums Nr.30780/13), ECT 2014.gada 20.maija lēmums. Pieejams šeit (angļu valodā): [*http://hudoc.echr.coe.int*](http://hudoc.echr.coe.int) [↑](#footnote-ref-15)
16. *Ignats pret Latviju* (iesniegums Nr. 38494/05), ECT 2013.gada 24.septembra lēmums; *Iļjins pret Latviju* (iesniegums Nr.1179/10), ECT 2013.gada 5.novembra lēmums. Pieejams šeit (angļu valodā): [*http://hudoc.echr.coe.int*](http://hudoc.echr.coe.int) [↑](#footnote-ref-16)
17. *Bannikov pret Latviju* (iesniegums Nr. 19279/03), ECT 2013.gada 11.jūnija spriedums; *Merzaļijevs pret Latviju* (iesniegums Nr.1088/10), ECT 2014.gada 13.novembra lēmums. Pieejams šeit (angļu valodā): [*http://hudoc.echr.coe.int*](http://hudoc.echr.coe.int) [↑](#footnote-ref-17)
18. *Antonovs pret Latviju* (iesniegums Nr.19437/05), ECT 2014.gada 11.februāra lēmums. Pieejams šeit (angļu valodā): [*http://hudoc.echr.coe.int*](http://hudoc.echr.coe.int) [↑](#footnote-ref-18)
19. Skat., piemēram, 2010.gada 11.maija Satversmes tiesas lēmumu lietā Nr. 2009-115-01. Pieejams šeit (latviešu valodā): [*http://www.likumi.lv/doc.php?id=211662&from=off*](http://www.likumi.lv/doc.php?id=211662&from=off) [↑](#footnote-ref-19)
20. Skat., piemēram, *Grišankovs un Grišankova pret Latviju* (iesniegums Nr.36117/02), ECT 2003.gada 13.februāra lēmums; *Liepājnieks pret Latviju* (iesniegums Nr.37589/06), ECT 2010.gada 2.novembra lēmums. Pieejams šeit (angļu valodā): [*http://hudoc.echr.coe.int*](http://hudoc.echr.coe.int) [↑](#footnote-ref-20)
21. Satversmes 90.pants nosaka: „ikvienam ir tiesības zināt savas tiesības”, 1922.gada 15.februāra, Latvijas Republikas Satversme, stājās spēkā 1922.gada 17.novembrī, “[Latvijas](https://www.vestnesis.lv/ta/id/57980-latvijas-republikas-satversme) Vēstnesis”, 43, 1993.gada 1.jūlijā. Pieejams šeit (latviešu valodā, angļu valodā): *http://likumi.lv/doc.php?id=57980.* [↑](#footnote-ref-21)
22. Piemēram, Labklājības ministrijas tīmekļa vietnē ([*www.lm.gov.lv*](http://www.lm.gov.lv)) ir pieejama informācija, kas ir saistīta ar ANO Konvencijas par personu ar invaliditāti tiesībām izpildi Latvijā. [↑](#footnote-ref-22)
23. Ir pieejami šeit (latviešu valodā): [*http://at.gov.lv/lv/judikatura/ano-nolemumi/*](http://at.gov.lv/lv/judikatura/ano-nolemumi/)*.* [↑](#footnote-ref-23)
24. Ir pieejami šeit (latviešu valodā): [*http://www.mfa.gov.lv/ministrija/latvijas-parstavis-starptautiskajas-cilvektiesibu-institucijas/darba-parskati*](http://www.mfa.gov.lv/ministrija/latvijas-parstavis-starptautiskajas-cilvektiesibu-institucijas/darba-parskati)*.*  [↑](#footnote-ref-24)
25. Ir pieejams šeit (latviešu valodā): *http://www.tiesibsargs.lv/tiesibu-akti/ano-dokumenti.* [↑](#footnote-ref-25)
26. Satversmes tiesas 2008.gada 29.decembra sprieduma lietā Nr.2008-37-037, 6. punkts. Pieejams šeit: *http://www.satv.tiesa.gov.lv/cases/.* [↑](#footnote-ref-26)
27. Satversmes tiesas 2010.gada 2.februāra spriedums lietā Nr.2009-46-01, 7.punkts Pieejams šeit: [*http://www.satv.tiesa.gov.lv/cases/*](http://www.satv.tiesa.gov.lv/cases/?case-filter-years=%5B2008%5D&case-filter-status=&case-filter-types=&case-filter-result=&searchtext=2008-37-03)*.* [↑](#footnote-ref-27)